Vitoria-Gasteizko Udalaren web-orria - Bizikleta-alokairua, buggi elektrikoak eta trizikloak - Turismoa Gasteizen\nBizikleta-alokairua eta buggi elektrikoak - Turismoa Gasteizen\nBizileku, bizikletak alokatzeko zerbitzua Florida parkean\nFlorida parkeak bizikletak alokatzeko zerbitzua du Bizilekuan. Honako hauek dira bertan eskaintzen diren zerbitzuak:\nBizikletak, bizikleta elektrikoak, tandem.\nKaskoak, ume-aulkiak, garraioa, lapurreta segurantza. Giltzarrapoak uzten dituzte.\nOstirala 10:00 - 14:00.\nLarunbata, igandea eta jai egunak: 10:00 - 14:00 eta 16:00 - 20:00.\nInformazioa eta erreserbak: Capital Bikes 691 112 292, 635 360 181 |capitalbikes@gmail.com\nBizikletak alokatzeko zerbitzua Atarian\nSalburuko hezeguneen interpretazio zentroan, Ataria, bizikletak alokatzeko zerbitzuak aukera ematen die bisitariei Salburuko parkea ibilbide erraz batetik pedalei eraginez ezagutzeko.\nBizikletak alokatu daitezke interpretazio zentroko ordutegian: neguan asteartetik igandera, 11:00 -14:00, eta 16:00 -19:00; udan asteartetik igandera, 11:00 - 14:00, eta 16:00 - 20:00.\nBestalde, bizikleta elektrikoak alokatu daitezke orduka edo egun osorako (aukera hau behin-behinean eten da). Honako hauek dira dituzten prezioak, eta zerbitzua Atariko ordutegi berean ematen da, aurreko paragrafoan aipatu den bezela.\nordu 1 - 5€.\n2 ordu - 9€.\n3 ordu - 12€.\n4 ordu - 16€.\nEgun osorako prezioa - 22€.\nInterpretazioz lagundutako zirkuituak eskaintzen dira buggien bitartez, zaratarik eta gas kutsatzaileen emisiorik sortzen ez dutenez Eraztun Berdeko leku esanguratsuetatik zirkulatu ahal baitute.\nLekua: Ataria, Salburuko hezeguneen interpretazio zentroa, Salburuko parkean.\nZerbitzuak: 2-5 lagunentzako. Mugikortasun urritasuna dutenentzat.\nHizkuntzak: gaztelaniaz, euskaraz, ingelesez eta alemanez.\nPrezioak: 6 pertsona buggi bakoitzean / 10 € pertsona bakoitzeko.\nOrdutegia: asteartetik igandera goizez. Gomendagarria da erreserba egitea.\nInformazio gehiago 945 25 47 59 telefonoan.\nAtaria interpretazio zentroak scooter motako motorrak jarri ditu mugikortasun arazoak dituzten pertsonen eskura Salburuko parkean barrena ibil daitezen. Ibilgailuak eserleku bakarrekoak dira eta aulkia eta lau gurpil dituzte. 140 kiloko pisua jasan dezakete eta gehienez 15 kilometro orduko abiadura har dezakete. Bi bateria dituzte eta iraultzetik babesteko gurpilak, eta eserlekua erregulagarria eta birakaria da, eraisgarriak diren buru- eta beso-euskarriekin.\nMailegua: Ataria zentroko harrera gunean galdetu behar da (Salburuko Hezeguneen Interpretazio Zentroa).\nPrezioa: doako zerbitzua.\nOrdutegia: Ataria irekita dagoen ordutegian.\nInformazio gehiago: 945 25 47 59 telefonoa.\nIbilbideak gidari batekin trizikloz\nBisita gidatuak trizikloz gidari batekin.\nTrizikloen edukiera: 2 heldu eta ume bat edo heldu bat eta bi ume.\nInformazioa: Guiartu: 616 203 656\nBizikletak alokatzen dituzten enpresak\nLokoloka(Beste leiho batean irekiko da) Badaia kalea, 1 945 144 728 | 615 796 141 (igande eta jaiegunetarako telefono zenbakia). // lokoloka.sl@gmail.com Bizikletak heldu eta haurrentzat. Aulkia alokatzeko aukera. Giltzarrapo eta kaskoa dauzkate Bizikleta alokairua. Nahiz eta igande eta jaiegunetan denda itxita egon, aldez aurretik egindako bizikleta alokairu erreserbetarako dendara hurbiltzen dira egun horietan ere.\nCapital Bikes(Beste leiho batean irekiko da) 691 112 292// capitalbikes@gmail.com Bizikleten alokairua, bizikleta elektrikoak, umeentzako aulkiak, karroak Ibilbide gidatuak eta bizikleta alokairua aldez aurretiko eskaerarekin.\nAtaria, hezeguneen interpretazio zentroa 945 25 47 59. Helduentzako banakako eta tandem bizikletak. Bizikleta txikiak, ertainak eta helduentzako trizikloa. Bizikleta normalak parkean bertan erabiltzeko dira. Ezin dira parketik eraztun berdera atera. Bizikleta elektrikoak (Aukera hau behin-behinean eten da) parketik atera daitezke izan ezik.\nEbikeVialki(Beste leiho batean irekiko da) Jundizko industrialdea. Goikoberaza kalea, 28 945 27 90 31 | 607 197 130 (WhatsApp bidezko zerbitzua) // info@ebikevialki.net Bizikleta elektrikoak Bizikletak eta bezeroak eskatutako lekura eramaten dituzte.\nGuiartu(Beste leiho batean irekiko da) 616203656 // info@guiartu.es Bizikletak Bizikleta ibilbideetan zerbitzu espezializatua.\nLurbide(Beste leiho batean irekiko da) 668 843 833 // mailto:kaixo@lurbide.com ------ Bizikleta ibilbideetan zerbitzu espezializatua.\nHonetaz gain, ostatu (3 eta 5 izar artekoak), apartamentu eta nekazal turismo etxe batzuek, bizikleta turistikoen alokairua dute. Harreran galdetu.\nFamilia giroan - Turismoa Vitoria-Gasteizen\nTurismoa Vitoria-Gasteizen - Egun batean, bi egunetan edo hiru egunetan - 2. eguna


1. Espazio Zinematografikoa\n1.1\tFotograma edo frame-a\n1.3.1 Plano motak\n6-Plano orokor handia\n1.3.2 Planoen angeluazioa\n1.4 Kameraren mugimenduak\n2. Denbora zinematografikoa\n2.1 Denboraren zatiketa\n2.2 Denboraren tratamendua\n2.2.1 Iraupenaren arabera\n2.2.2 Ordenaren arabera\n2.3 Denbora irudikatzeko baliabideak\n2.4 Planoaren iraupena\n3. Aurre-produkzioa: Gidoia\n3.1 Ideia edo gaia\n3.3 Gidoi literarioa\n3.4 Gidoi teknikoa\n3.5 Story board-a\n4.1 Muntaketaren erregelak\n4.2 Muntaketa motak\n4.2.1 Istorioaren antolaketaren arabera\n4.2.2 Planoen iraupenaren eta eskalaren arabera\n4.3 Planoen arteko trantsizioak\n4.4 Espazio-denboraren artikulazioa\n4.4.1 Denboraren jarraitutasuna\n4.4.2 Espazioaren jarraitutasuna\nIkus-entzunezko narrazioaren printzipioak:\nIstorioak irudi eta soinuen bidez kontatzeko, narrazio modu berezia erabiltzen da: ikus-entzunezko narrazioa. Ondo ezagutu beharko ditugu narrazio mota horren baliabideak, zinema edo bideoko filmak sortu nahi ditugunean.\nIkus-entzunezko narrazioak sortzeko erabiltzen diren erregelek eta elementuek, ikus-entzunezko lengoaia osatzen dute. Unitate honetan lengoaia horren oinarrizko elementuak ezagutuko ditugu. Elementu horiek zinemarako zein bideorako baliagarriak dira, eta neurri handi batean komikiaren narrazioak ere baditu elementu horiek.\nHasiera baten, XIX mendean, zinema antzerkia bezalakoa zen: zinemagileek, kamera finko mantenduz eta etenik gabe grabatzen zuten aurrean zeukatena. Horrela, oso iraupen luzeko plano jarraituak ateratzen zituzten, eta aktoreek antzezten zuten guztia jarraian ikusten genuen, antzerkian bezala. Baina geroago, apur-apurka eta praktikarekin, beste aukera eta baliabideak ere aztertzen hasi ziren. Konturatu ziren, adibidez, kamera lekuz aldatu eta mugitu ahal zutela edo akzioa hainbat planotan zatitu ahal zutela. Modu horretan, ikus-entzunezko lengoaiaren printzipioak eta arau nagusiak finkatzen hasi ziren.\nGaur egun, berriz, guztiok ohituta gaude ikus-entzunezko lengoaiara, eta ez da beharrezkoa espazioa eta denbora jarraituak izatea. Filmen planoen iraupena asko laburtzen da, eta eszenatokiz edo garaiz aldatzen da inolako beldurrik gabe. Horregatik esaten da ikus-entzunezko narrazioetan espazioa eta denbora zatikatu egiten ditugula. Adibidez, ehiztari bat irudikatzeko, nahiko da norbait ehizarako jantziekin eta basoan eskopeta daramala irudikatzea, eta ondoren, etxe barruan, uso bat jaten ari dela erakustea. Horrela guztiok interpretatzen dugu ehiztariak usoa ehizatu egin duela eta jaten ari dela. Denbora zatikatu egin dugu, ehizaldi osoa ez baitugu erakutsi, ezta sukaldeko lana, etab. ere. Era berean, espazioa ere zatikatu egin dugu, basotik etxera plano-aldaketa bakarrean aldatu baitugu.\nUnitate honetan, lau arloren arabera aztertuko dugu ikus-entzunezko lengoaia: espazioa, denbora, muntaketa eta soinua. Horrez gain, ikus-entzunezko narrazio baten aurre-produkzioaren pausuak ere ikasiko ditugu, batez ere gidoia.


araba espedizioa euskarabentura2019 jzioquitarrak\n11 egun joan dira EuskarAbentura 2019 espedizioa bizitzen ari diren 121 jzioquitarrak Maulen elkartu eta abentura nomadari ekin ziotenetik. Azken bost egunak Nafarroa Garaian barrena eman dituzte, zehazki, Donejakue bide frantsesak markatzen duen ibilbidea egiten: 108 kilometro orotara (180 Maulen hasi zirenetik). Datozen lau egunetan, ordea, Araba zeharkatuko dute, barnealdeko Donejakue bidea jarraituz, kontrako norabidean, ipar-ekialderantz alegia.\nHilaren 5ean sartu ziren, Orreagatik, eta Auritzen eman zuten gau hura. Biharamunean (hilak 6) 19 kilometroko etapari heldu zioten. Batez ere beheranzkoa izan zen, nahiz eta eguzki gogorrak erruz izerdiarazi zituen gazteak. Konpostelarantz zihoan makina bat erromes zebiltzan bidean eta, beraz, Donejakue fenomenoak inguru horretako herrietan duen inpaktuaren lekuko izan ziren jzioquitarrak. Arga ibaiaren gainean XI. mendean eraikitako Errabiaren Zubia izeneko zubi gotikoa zeharkatuta heldu ziren Zubiri herrira. Arratsaldez, orientazio tailerra egin zuten mapak eta iparrorratzak erabiltzen ikasteko eta, besteak beste, eguzkia, haizea eta zuhaitzak interpretatu eta informazio-iturri gisa erabiltzen ikasteko. Gauean, aldiz, Alex Txikon alpinistaren bisita sorpresa jaso zuten. Lemoakoak bere ibilbidearen errepasoa egin zuen, baita K2ra neguan egindako espedizioaren detaileak argitu ere. Baina, nagusiki, mendizaletasunari lotutako baloreez aritu zitzaien (esfortzua, talde-lana, buruaren indarra), eta gazte askorentzat benetako balentria izaten ari den EuskarAbentura espedizio honi eusteko aholkuak eman zizkien. Amaieran galdera-zaparrada galanta jaso zuen mendizale bizkaitarrak!\nUztailaren 7ko etapa borobila izan zen, Iruñara eraman baitzuen taldea, San Fermin egun betean. 8:30ak aldera abiatu ziren Zubiritik, ohi baino jendetsuago gainera. Izan ere, hilabete honetarako aurreikusitako lehendabiziko Belaunaldi Arteko Eguna izan zen: 2018ko jzioquitar ‘beteranoek’ aurtengo jzioquitar berriekin etapa oso bat partekatzeko aukera izan zuten: 23 kilometro Nafarroa Garaiko hiribururaino. Sekulako ilusioz egin zuten aurrera karriketan barrena; kantuan, dantzan. Segurtasun-neurri guztiak hartuta sartu ziren hirigunean eta Nafarroa Oinez gunera joan ziren, bazkaltzera. Arratsaldean, leku berean, sekulako gozatua hartu zuten Gauargi erromeriarekin. Dudarik gabe, orain arteko egunik eta osoenetako bat izan zen.\nUztailaren 7ko (Zubiri – Iruña) argazki-galeria osoa HEMEN.\n8. etapak Gares zuen helmuga, beste 23 kilometro zangoetan! Paisaia aldaketak xamurtu zuen, hein batean, nekea. Gari-soro eta ekilore artean egin zuen aurrera taldeak Erreniega magalean gora, eta portu gainetik Gares ikusteak ilusioz bete zituen jzioquitarrak. Etaparen bigarren erdia maldan behera egin zuten; Uterga, Muruzabal eta Obanos herriak zeharkatuta iritsi ziren, azkenean, Garesera. Arratsaldean Koldo Colomo bertako euskara teknikariak hartu zituen, eta soziolinguistika saio egokitua egin zuten harekin: euskararen jatorriaz, Nafarroako egungo egoeraz, eta oinarrizko soziolinguistika kontzeptuez.\nUztailaren 8ko (Iruña – Gares) argazki-galeria osoa HEMEN.\nEta Garestik Lizarrara. Erromesen Atea zeharkatuta eta Gares aurtengo Korrikaren abiapuntua izan zela oroitarazten duen lekukoa atzean utzita ekin zioten bideari: beste 23 kilometro. Lainoek ilundu zuten zerua etapa osoan zehar baina, ekaitz solteren bat salbu, lehor antzean joan zen eguna. Uztailaren 9a izan zen, baita ere, gazteen artean euskararen erabilera sustatzeko ‘Boteredunen dinamika’ martxan jartzeko eguna. Masailean bihotz bat marraztuta zeramaten 30 jzioquitarrek ‘ahobizi’ rola hartu zuten (eta horri eutsiko diote aurrerantzean ere) eta, trukean, besarkadak eta musuak eskatzeko pribilegioa irabazi zuten.\nAtzokoa (uztailak 10) izan zen EuskarAbentura 2019 espedizioak Nafarroa Garaian pasatu zuen azken eguna. Etaparen lehendabiziko 19 kilometroak autobusez egin zituzten (Lizarra – Los Arcos), eta beste 19ak oinez (Los Arcos – Viana). Giro sargoria izan zuten, aurreko egunetan pilatutako nekea nabaritu zuten ezinbestean eta, hortaz, gustora hartu zituzten arratsaldeko ur-jolasak. Jarraian, Zurrumurruen Kontrako Estrategiaren bidetik, etorkinen aurkako estereotipo eta aurreiritzi arrazistak deseraikitzeko saioa (bertso-saioa baita ere) egin zuten Ruben Sanchez bertsolariarekin batera.\nUztailaren 10eko (Lizarra – Los Arcos – Viana) argazki-galeria osoa HEMEN.\nDatozen lau egunetan Araba zeharkatuko dute EuskarAbenturako neska-mutilek. Honakoak dira begi aurrean dituzten etapak eta hitzordu garrantzitsuenak:\n– Uztailak 11: Viana – Donemiliaga Kukula – Gesaltza (Atseden eguna, autobusez)\n– Uztailak 12: Gesaltza – Argantzun\n– Uztailak 13: Argantzun – Gasteiz\n– Uztailak 14: Gasteiz – Araia\n– Yusoko monastegira bisita, Donemiliagako Glosen (euskarazko idatzizko lehen esaldiak; tartean EuskarAbenturaren leloa den ‘Jzioqui dugu!’) erreplika ikustera. (Uztailak 11, Donemiliaga Kukula).\n– Gesaltzako gatzagetara bisita eta gaua izar azpian (vivac). (Uztailak 11, Gesaltza).\n– Argantzon ikastolara bisita (Uztailak 12, Argantzun).\n– Rap, hiphop, breakdance, beatbox eta inprobisazio tailerra Iñaki Viñaspre Arabako Bertsolari Txapelketako irabazlearen eskutik. (Uztailak 14, Araia).\nEuskarAbentura 2019: Lizarra -> Los Arcos -> Viana


Kultur ekimenetarako sarrerak eskuratzeko bonuak banatu ditu ikastetxeetan Aldundiak - Soraluze - Plaentxia.eus\nKultur ekimenetarako sarrerak eskuratzeko bonuak banatu ditu ikastetxeetan Aldundiak\nBABESTUTAKO EDUKIA 2020-10-30 11:25\nProiektuaren helburua da 16 eta 17 urte bitarteko ikasleek kultur ikuskizunetarako eta museoetarako sarrerak eskuratzea eta kultura-sektoreko enpleguari laguntzea. Bonuak trukatzeko epea, igandean, azaroaren 1ean, bukatuko da, eta horretarako kultur aretotara eta museotara jo behar dute.\nGipuzkoako 30 herritako 109 ikastetxetan 33.000 bonu banatu ditu Foru Aldundiak. Kultura Eskola Bonuak du izena proiektuak eta Piztu Kultura ekimenaren esparruan kokatzen da. Harkaitz Millan diputatuak azpimarratu duenez, kulturaren bueltako sektorea "aintzat hartu" eta "biziberritu" egin behar da: "Kultura bazterrean uzten badugu ez da benetako susperraldirik egongo. Kultura funtsezko ondasuna da".\nIzan ere, azaldu du ekimenak bi helburu dituela; batetik, sektorea suspertzea, baina bestetik, kultur ekoizpenak eta ekintzak herritarrengana hurbiltzea ere bai. Horregatik, bonuak batxilergoko eta erdi mailako lanbide heziketako ikasleei eman zaizkie. Ikasleek azaroaren 1era arte dute bonuak trukatzeko aukera, eta abenduaren 31ra arte luzatuko da ikuskizun eszenikoetan edo lurraldeko museoetan erabiltzeko aukera. "Kultura ondasun eta produktuetarako sarbidea erraztea izan da asmoa, horrela, arte eta kultura hedapena dinamizatuz, eta, zehazki, arte eszenikoetako ikuskizunetara eta museoetara joatea sustatuz", gehitu du Millanek.\nDeskontuak 6 eta 4 euro artekoak\n33.000 deskontu-bonu izan dira guztira banatu direnak: 16.500 bonu museoetan trukatzeko eta beste 16.500 arte eszenikoetarako. Gazte bakoitzak sei euro arteko deskontua izango du sarrerak erostean, eta 4 euro arte museoetarako sarrerak erostean.


Felix Ormazabal - Wikipedia, entziklopedia askea.\n1995eko uztailaren 13a - 1999ko uztailaren 26a\n← Alberto Ansola - Ramón Rabanera →\n1980ko martxoaren 31 - 1980ko irailaren 19a - Carlos Astarloa Ocerin →\nAraia, 1940ko maiatzaren 5a\n2022ko urtarrilaren 15a (81 urte)\nFelix Ormazabal Askasibar (Araia, Araba, 1940ko maiatzaren 5a - Gasteiz, 2022ko urtarrilaren 15a) abokatu eta politikaria izan zen, EAJ alderdiko kidea.\nTeologia eta Zuzenbidea ikasi ondoren, 1979an jaioterriko zinegotzi hautatu zuten. 1980 eta 1988 artean, Eusko Jaurlaritzako Nekazaritza eta Arrantzako sailburua izan zen. Eusko Legebiltzarreko legebiltzarkide izan zen 1984tik 1995 arte. 1995ean Arabako ahaldun nagusi hautatu zuten, 1999 arte. EAJko Araba Buru Batzarreko lehendakari izan zen 1987–1995 bitartean; aldi horretan bertan, EAJko Euskadi Buru Batzarreko kide ere izan zen. \n↑ (Gaztelaniaz) «Ormazabal Ascasibar, Félix» Auñamendi Eusko Entziklopedia. (Noiz kontsultatua: 2017-11-02).\n↑ Arruabarrena, Jone. (2022-1-16). «Arabako lemazain ohia» Berria (Noiz kontsultatua: 2022-1-16).\nOrriaren azken aldaketa: 16 urtarrila 2022, 21:53.


Azken 28 urteetan aurreko historia osoan bezainbat lurzoru artifizializatu da Euskal Herrian | Gaindegia\n2019-05-21·an argitaratua , 2020-05-13·an eguneratua\n1990az geroztik Euskal Herriko lurraren erabilerak aldaketa nabarmenak izan ditu. Nekazaritzarako lurretan 80.400 hektarea galdu dira eta artifizializaturiko azalera bikoiztu egin da. Afekzio kritikoenak nekazaritza lurra urri den eremuetan gertatu dira. Corine Land Cover Europar Batasunak lurraren erabilera jarraitzeko daraman satelite bidezko programak 2018ko azterketaren emaitzak argitaratu berri ditu eta Gaindegiak Euskal Herriko lurralde eremuari dagozkion ustiapenak egin ditu. Neurtaldi honekin bost dira egindakoak eta 1990az geroztik izandako bilakaera aztertu daiteke.\nEuskal Herriak 20.900 km2 ditu, eta ezagutu berri den neurketaren arabera, azalera horren %58a basoa eta eremu naturala da, %38a nekazaritzarako lurrak, %4a eremu artifizializatua, eta beste %0,5a, hezeguneak eta ur azalerak dira. Azken hiru hamarkadetan artifizializaturiko azalera bikoiztu egin da: 1990 urtean 37.500 hektarea ziren, eta 2018 urtean, 79.300 dira. Epe berean, baso eta eremu naturalak ere nabarmen zabaldu dira. Artifizializazioaren eta baso zein eremu naturalen hedapenak nekazal lurren murrizketa handia eragin du.\nLanda lurraren galera\nEuskal Herrian nekazaritzarako 787.300 hektarea daude egun, 1990 urtean baino 80.400 hektarea gutxiago. Hiru hamarkada hauetan galdutako nekazal lurraren erdia artifizializatu egin da (41.900 ha), hots, zaila da nekazaritza jardueretarako berreskuratzea. Beste 35.500 hektarea baso eta eremu natural bihurtu dira.\nLanda lurraren galera handiena denbora epe mugatu batean eman zen, 2000/06 bitartean. Sei urteko epe horretan nekazal jardueretara bideratutako 69.000 hektarea galdu ziren, Hego Euskal Herrian hirigintza jarduera bizi-bizi zegoenean. Hala, galera handia izan zen Gipuzkoan (-%13,2), Bizkaian (-%11,0), Nafarroa Garaian (-%9,7) eta Araban (-%7,0). 2006/18 epealdian, ordea, landa lurraren galera handiena Bizkaian (-%5,7) eta Lapurdin (-%3,7) gertatu da. Bien bitartean, Gipuzkoak (+%3,2) eta Nafarroa Garaiak (+%0,3), apalki bada ere, nekazal lurrak berreskuratzeari ekin diote.\n1990/2018 epealdiari bere osotasunean begiratuta, azpimarratzekoa da Iruñerrian, Errobi Aturrin, Zangozerrian, Estellerriko Mendebaldean, Donostialdean, Bidasoa Beherean eta Plentzia-Mungian emandako nekazal lurren galera. Euskal Eurohiriaren eremua nabarmen artifizializatu da epe horretan, bai eta etxebizitzen eraikuntza eta bestelako azpiegiturak metatu dituzten beste zenbait eremutan ere.\nNekazal lurren galera eragin duen fenomeno nagusia artifizializazioa izan da. 1990/2018 epealdian etxebizitzetara, azpiegituretara edota bestelako jarduera ekonomikoetara bideratutako lurren azalera bikoiztu egin da, eta, egun, 79.300 hektarea daude artifizializatuta. Hala, artifizializazio maila handieneko herrialdeak Lapurdi (%16,7) eta Bizkaia (%8,3) dira.\n2000/06 epealdian artifizializazio prozesua bizkortu egin zen, Hego Euskal Herriko joerari jarraiki: Nafarroa Garaian (8.600 ha), Bizkaian (7.000 ha), Araban (5.200 ha) eta Gipuzkoan (4.100 ha). Orotara, 24.900 hektarea artifizializatu ziren. Lurraren artifizializazioan atzera egitearen zailtasunak, ordea, handiak dira, eta horren adibide da, 2012/18 epealdian eremu artifiziala izateari utzi dion lurralde eremu txikia (48 ha).\n1990/2018 epealdian eremu artifiziala nabarmen handitu da Euskal Kostaldea-Aturrin, Bilbo Handian, Errobi Aturrin, Iruñerrian, Donostialdean, Durangaldean, Errobin eta Plentzia-Mungian. Bilakaera hori medio, bere azalera osoaren %10 baino gehiago artifizializatuta duten eskualdeak hurrengoak dira: Euskal Kostaldea-Aturri (%73,3), Bilbo Handia (%29,8), Bidasoa Beherea (%17,8), Errobi Aturri (%17,4), Donostialdea (%15,7), Hego Lapurdi (%14,9), Iruñerria (%11,4) eta Errobi (%11,3).\n2015 urtean Nazio Batuen Erakundeak 2030 urtera begirako Garapen Iraunkorrerako Agendaren barruan lurreko ekosistemak zaindu eta gordetzea lehentasunen artean jarri zuen. Bizitzari eusteko oinarriak babestea du helburu, hala nola, inguru naturalak eta landa lurrak, eta horren bitartez ur garbia, aire garbia edo elikagai osasuntsuak izatera iristea. Xede horrekin, lurren artifizializazioa eten eta narriadura atzera bidean jartzea proposatzen du. Ildo horretan, 2020 urterako ekosistemen eta aniztasun biologikoaren balioak nazio zein ikuspegi lokaleko lurralde planifikazioan uztartu nahi ditu.\nEuskal Herria ondasun natural handiko lurraldea da baina azken hiru hamarkadetan landa lurraren galera nabarmena izan da, batez ere, hirigune (-%22,3) eta bitarteko hirigunean (-%12,3). Landa lurraren galerak ez du inpaktu bera euskal geografia osoan, Kantauri isurialdean lur goldagarria eta laua urriagoa da, eta hain zuzen ere, isurialde horretan daude artifizializazio maila handiena duten eskualde gehienak. Etorkizuneko erronkek adierazten dute ekosistema naturalak gordetzeko eskala lokaleko egitasmoak beharko direla, eta horien artean gaurdaino babes urria izan duen nekazaritzako lur lauaren babesa.


Agortu dira Txapelketa Nagusiko Finalerako sarrerak | El Diario Vasco\nCulturasAgortu dira Txapelketa Nagusiko Finalerako sarrerak\nAgortu dira Txapelketa Nagusiko Finalerako sarrerak\nArtxiboko irudian, orain dela lau urteko finala. / ARIZMENDI\nAstelehen honetan saldu diren azkeneko sarrerekin, beteta gelditu da 14.000 laguneko aforoa\nLunes, 16 octubre 2017, 12:18\nEz saiatu, alferrik da. Abenduaren 17an Barakaldoko BECen jokatuko den 2017ko Bertsolari Txapelketa Nagusiko sarrera guztiak salduta daude, agortu dira. "Finalerako sarrera guztiak amaitu dira. Leihatilan ez da sarrerarik salgai jarriko. Aretoko ateak 09:00etan irekiko dira. Sarrerak ez dira zenbakituak", irakur daiteke bertsosarrerak.eus atarian. Beraz, sarrera eskuratu duenak bertatik bertara ikusi ahal izango ditu oraingoz postua ziurtatua duen Amets Arzallus orain lau urteko txapelduna eta hastear diren finalaurrekoetan puntu gehien lortuko dituzten zazpi bertsolariak.\nAstelehen honetan saldu dira alegia finalerako azken sarrerak. Salmenta guneetan zein internetez salgai zeuden sarrera guzti-guztiak salduta, beteta dago BECeko aforoa. Hortaz, ez da sarrera gehiagorik jarriko salgai. Barakaldoko azpiegiturak bere web gunean ematen duen datuaren arabera, BECen aforoa 18.000 lagunekoa da, baina Bertsolari Txapelketako Finalerako 14.000 pertsonara mugatzen da, oholtzaren disposizioak eta saioa zuzenean ematen duten hedabideentzako plataformak lekua kentzen dutelako. Sarrerarik ez, baina finalerako autobus eta bazkarirako txartelak zein gainerako saioetarako sarrerak www.bertsosarrerak.eus webgunean daude salgai.\nIrailaren 12an, Bertsolari Txapelketa Nagusia aurkeztearekin batera, finaleko sarrerak salgai jarri ziren Bertsozale Elkarteko bazkideentzat. Urriaren 2tik aurrera bazkide ez direnek ere horiek erosteko aukera izan dute. Sarrerarik ez badago ere, finalera joateko autobusetarako eta bazkarirako txartelak eros daitezke oraindik. Web gune berean, bestalde, salgai daude finalaurreko saioetarako sarrerak.\nEl cine vuelve a mandar en la parrilla televisiva Encuentro en San Sebastián para ahondar en el dialogo entre arte y humanidades


Eritasunari buruzko lezio berrikusia | Gizartea | Berria\nTxagorritxuko erietxean, COVIDaren test serologikoak aztertzen. G. RUBIO / FOKU Tamaina handiagoan ikusi\nBirusaren inguruan martxo-otsail aldera argitaratu ziren albisteak orain irakurtzea aski da ulertzeko orduan COVID-19aren ezaugarriez eta transmititzeko moduez esaten zirenek ez zutela behar bezala deskribatzen benetan zer den eritasun hori. Gauza asko ez dira jakinak oraindik, baina, esperientzian eta zientzialarien jardunean oinarrituta, kolpeka sarri, orduan esandako asko guztiz atzeratuta geratu direla argi ikusi da hilabeteotan. EHUko Mikrobiologia irakasle Miren Basaras gaiaren gainean dago hasieratik, eta aditu egokia da gaitzari buruzko ikasbide berrikusiaren gakoak zein diren adierazteko. Izurria berriz oldartuta dabilen garaiotan, komeni da leku bat egitea. Horra:\nEZ DA GRIPEAREN ANTZEKOA; OSO EZBERDINA DA, ETA LARRIAGOA\n«Gripearen antzekoa da». Erruz entzun zen esaldi hori krisiaren hasieran; oraindik ia izenik ere ez zuen gaitzak, baina hari buruz jarduteko usu errepikatu zen ideia hori. Lorratza utzi du gizartean, baina guztiz gezurtatu behar da. «Transmititzeko bidea nahiko antzekoa da; arnasbideetatik kanporatzen ditugun tantatxoen bidez transmititzen dira biak» , adierazi du Basarasek. Hortik harago, «guztiz ezberdinak» dira. Askoz ere «kutsakorragoa» da, adibidez, COVID-19a: «Gripearen kutsakortasun maila 0,5 da; alegia, kutsatu bakoitzak 0,5 pertsona kutsatzen ditu. Birus honen kasuan, bi-hiru pertsona izan daitezke, eta hainbat kasutan, bost: maila horretara ere iritsi izan da». Hilgarritasun tasan ere aldea handia da: «Hamar aldiz handiagoa». Dudarik ez da, beraz: «Larriagoa da». Hein batean, larritasun horren zio nagusia da «birus berri bat» dela, eta, ondorioz, immunizatu gabeko populazio bat duela aurrean. Errealitate hori aldatuz doan heinean egoerak hobera egin dezakeela onartu du Basarasek: «Baina etorkizun hori noiz izango den ez dakigu». Sintomei dagokienez, batez ere aurrez osasun kaltebera dutenekin dira oldarkorrak, baina bestela ere izan daitezke larriak: «Orokortasun moduan, pertsona gazteetan klinika arinagoa du; baina arau hori ez da beti betetzen». Sintomarik gabeko infektatuak ere badira, baina hori ez da ezohikoa: beste eritasun batzuetan ere gertatzen da.\nSINTOMAK EZ DIRA ARNAS APARATUAN BAKARRIK AGERTZEN\nDenborarekin ikusi da, era berean, hasieran uste zenaren kontra, birus honek ez diola soilik arnas aparatuari erasaten. «Hasieran uste zen sukarra eragiten zuela, ondoeza eta ezohiko pneumonia bat... Orain ikusi da zenbaitetan larriagotu egiten dela pneumonia hori. Askotan eragina izaten du, gainera, beste organo batzuetan ere: bihotzean, burmuinean, gibelean.... ». Hilabeteotan ikusi da, halaber, behin gaitza gaindituta ere epe luzerako ondorioak uzten dituela zenbait erirengan: «Ondorengo hilabete eta urteetan aztertu beharko dira ondorio horiek. Goiz da oraindik ere noiz arte geratuko diren jakiteko».\nSINTOMARIK GABE ERE, KUTSAKORRA DA\nOsasun agintariek krisiaren hasieran zabaldu zituzten lehen ohartarazpenak sintomak zituztenei begirakoak izan ziren —eztula eta sukarra zutenei begirakoak, bereziki—, birusa solik haiek transmititu zezaketela uste baitzuten. «Hasieran Txinatik eta beste herrialde batzuetatik iristen ziren datuek hori erakusten zuten», azaldu du Basarasek. Ondoren ikusi da, ordea, sintomarik ez dutenek ere heda dezaketela gaitza; zaildu egin du horrek izurria menderatzeko lana.\nEZ DAGO ARGI ZENBAT IRAUTEN DUTEN ANTIGORPUTZEK\nEritutako pertsonek, antzeko gainerako prozesuetan ohikoa den eran, antigorputzak garatzen dituzte birusaren kontra: «Hori egiaztatuta dago». Ez dago argi zenbat irauten duten, ordea, organismoan. «Izan ere, ikusi da antigorputz horiek pertsona batzuetan desagertu egiten direla 2-3 hilabete pasatu ondoren». Desagertze horren ondorioak ez du izan behar, ordea, ezinbestean, babes falta; «oroimen zelula» batzuk geratzen dira maiz organismoan, eta «berrinfekzio» baten aurrean defentsak «arinago» aktibatzea dakarte. Kasu honetan «oroimen zelula» horiek nola diharduten azaltzeko ikerketak giltzarri dira orain.\nBEROAK ETA EGUZKI IZPIEK EZ DUTE SUNTSITZEA LORTZEN\nEguzki izpiekin eta tenperatura altuekin, birusen «iraunkortasuna» ahuldu egiten da usu. Birus honen inguruan ere esperantza hori maiz nabarmendu da: beroarekin apaltzea espero zen. «Baina birus hau berria izanik, zer ikusi da? Iraunkortasun hori ez dela jaisten. Nahiz eta eguzki izpiak egon, tenperatura altuak egon, ez dira gai birusa suntsitzeko». Klima beroko hainbat herrialdetan izurria nola zabaltzen ari den ikustea aski da horretaz jabetzeko: «Beroak eta eguzkiak, momentu honetan, ez daukate eraginik birusaren kontra. Etorkizunean ez dakigu izango duten. Populazioaren gehiengoa immunea denean, akaso, izango dute eragina; gaur egun, ez».\nAIREAN GERATZEN DIREN PARTIKULEK KUTSA DEZAKETE\nHasieran esaten zenaren kontra, «ebidentzia zientifikoak» badira orain erakusten dutenak airean gera daitezkeela birusa daramaten tantatxoak, airearen mugimendua badago higitu egiten direla airean, lurrera edo gainazaletara jaitsi gabe, eta horiek ere kutsa dezaketela gaitza. «Ez dakigu zer neurritan, baina badirudi baietz», onartu du Basarasek. «Dena den, ez dakigu oraindik oso ondo zenbat denbora egon behar duen pertsonak aire kutsatu horrekin kontaktuan; hori askoz ere gehiago sakondu behar da». OME Osasunaren Mundu Erakundeak orain aste batzuk onartu zuen, hainbat erresistentziaren ostean, transmisio modu hori aintzat hartzeko erakoa dela; batez ere, leku itxietan. «Oso garrantzitsua da toki itxiak ondo aireztatuta egotea, eta leku itxietan maskararik jantzi gabe denbora askoan ez egotea».\nMASKARA BABESERAKO BALIABIDE FUNTSEZKOA DA\nAzken asteotan egin dute osasun agintariek maskararen erabileraren gaineko ohartarazpen argia; bidean, mezuak orotarikoak izan dira, eta kontrajarriak ere bai sarri. Merkatuan maskara gutxi egon izanak baldintzatutako auzia izan da Basarasen ustez, baina, arnasaren bidez zabaltzen den birus bat izanda, onartu du hasieratik «funtsezkotzat» hartu behar zela maskarek horren hedapenean izan zezaketen zeregina. «Asiako herrialdeetan, Txinan, Hego Korean, jende guztiak zeraman». Europan bertan, Txekian eta Austrian, esaterako, erabilera derrigortzera egin zela esan du, eta «kasu oso gutxi» egon direla. Beste hainbat neurri ezin dira ahantzi, hala ere: «Esaterako, eskuen garbiketa. Egun, ez daukagu besterik: distantzia, maskarak eta eskuen garbiketa».\nTXERTOAREN INGURUAN ITAUN ASKO DAUDE ORAINDIK\nTxertoan jarrita dago esperantza. «Ehun prototipo baino gehiago daude martxan. Bizpahiru badaude ja fase aurreratuetan: ikusiko dira emaitzak», azaldu du Basarasek. Itaun asko daude oraindik. Txertoa hartu duten guztiek «antigorputzak» sortuko dituzten ikusi behar da aurrena; gero, zenbat irauten duten. «Oraindik oso goiz da erantzuteko». Ezin da jakin txertoaren zenbat dosi beharko diren ere.


Intelligent Herrialde - Apps Smart Country - Apps\nSINETS DEZAGUN APPS GUZTIKO ETA GUZTIENTZAT\nMendean jarkitzen dugun erronkak gainbegiratzen du. Teknologiak eta sistema adimentsuek parte-hartzea bermatzera lagundu ahal dute guztiei nahasteko eta bizi-maila berdin bat bermatzea landatar eta hiritarrak.\nZerk egiten dute gure Apps?\nGure Apps guztientzat dira, zati bat Administrazio publikoarentzat eta beste bat herritarrentzat.\nComóek funtzionatzen dute gure Apps?\nHerritarrak informatzen dira eta a cambio parte hartzen dute sariak hartzen dituzte haren kolaboraziotik.\nZer aukeratzea Apps hauek?\nGure Appsek kontzeptu ezarriak apurtzen dituzte jadanik bakarra albistegiak ez dira orain parte hartzekoak dira.\nAurkitzen du gure Apps diren bezala guztien eta guztientzat\nEdozein adinentzat interfaze intuitibo bat\nAppa udalerri guztientzat bat, bidaiak, edo gaua eman dezazun bizidunak beste bat ez duzu deskargatu behar izango app bisita dezazun udalerri bakoitzarentzat\nSarbidea datuei oso rapidoa izango zaie, nahi izan dezazun bilaketa bakarra\nErabiltzaile guztiak inskribatuta egon omen dira, honela eta parte hartu ahal izango dute sariak irabaztea\nZurea diseinatzen du App\nUdalerri bakoitzak graficos gaiak jarriko du haiek sortzen duten bezala\nUdalerriek eta hau nahi izan dezan informazioa sartuko dute berehala kargatuko dute\nGure Appsen datuak dira:\nZER BERRIA DAGO\nGure enpresa etengabe egongo da haren produktuetan lan egitean beti egon zaitezen amaitzen da:\nAndroid en azken bertsioekin bateragarria\nSestran sestran probintziala eta edo udalekoa publizitatea\nUdalerrietako aldi berean milagarrena\nEragingarrientzat eta tabletak optimizatua\nJakinarazpenak bidali ahal izango dizkiete erabiltzaileei\nGure enpresa etengabe egongo da haren produktuetan lan egitean hobekuntza berriak eskaintzeko:\nWhatapp erabiltzaileen artean mota komunikazioa\nAlertatuen AA.PP. jakinarazpenak\nApps hizkuntzak handiagotzea\nApps parte hartzekoak dira eta erabiltzaileek haren udalerrietako iritzia izan dezaten colaborativasak egiten duen gurea\nParte-hartzearen handipena eta kolaborazioa\nErabiltzaileen existentziako beste udalerri batzuetako ezagutza\nErrespetuak erakundeak argitaratzen duzu\nBista handiagotzea herrialde\nInork pertsona guztiek hirietan bizi izan ezan mundu bat imajinatzen du eta guztiak esaten dute gertatuko dela. Nire burua ez nahi dut eta era berritzaile batetik borrokatzen naiz eta sortzekoa ni.\nGure Apps ezagutzen du\nGure buruak demanda plataforma anizkunak merkatua, baina gure Apps ekin honek beharrezkoa nahi badituzte zarea munduko populazioaren 86% ez dute elkartu behar izango..


Saria autonomiarekin, maisutasunarekin eta xedearekin Martech Zone\nSaria autonomiarekin, maisutasunarekin eta xedearekin\nAsteartea, abuztua 3, 2010 Larunbata, urria 18, 2014 Douglas Karr\nSariak. Nire azken lanetako pare batean, nire nagusiak beti harrituta zeuden diru sariez arduratzen ez nintzelako. Ez da dirua nahi ez nuena, ez nintzela motibatua horren bidez. Oraindik ez nago. Egia esan, beti niretzat iraingarri samarra zen, nolabait gogorrago lan egingo nuela aurrean zintzilik zegoen azenarioa banuen. Beti lan handia egin nuen eta nire enplegatzaileekin arduratzen nintzen.\nBadirudi ez naizela bakarra. Dan Pink-en aurkezpen bikaina da RSA motibazioari buruz.\nLangile kognitiboak benetan motibatzen dituena hau da:\nAutonomia - jabetza izateko eta zure erabakiak hartzeko gaitasuna.\nMaisutasuna - talentua edo trebetasuna menderatzeko aukera.\nHelburua - jarri norbait benetan aldatzen duen lekuan.\nBeraz, gorde zure dirua eta utzi langileak urruntzeari. Marketinean, hainbeste enpresa lider ikusten ditut beren marketin sailaren arrakasta oztopatzen ... benetan min egiten edo guztiz suntsitzen. Kendu bidetik eta eman langileei aukera ematea lortu nahi dituzun emaitzak lortzeko. Erakutsi helburu lerroa eta motibatu zure negozioa benetan eraldatzeko aukerarekin.\nTags: autonomiadan arrosalangileen pizgarriaklangileen motibazioalangile sariaklangilepizgarrimaisutasunmotibazioahelburuasaritzekorsa


Merkatari txikiaren bereizgarria agertuz. Noticias de Navarra\nMerkatari txikiaren bereizgarria agertuz\nAzkoitiko, Azpeitiko eta Zestoako merkataritza txikiaren abantailaz eta garrantziaz sentsibilizatzeko kanpaina berria jarriko dute abian Urola Erdian.\nUrola Erdiko Merkataritza Mahaia osatzen duten kideak kanpaina berriaren aurkezpenean.\nEskualdeko merkataritza txikian erosteak dituen abantailak azaldu eta merkatari-tza tradizionalak bailarako ekonomian nahiz herriguneen bizitzan duen garrantziaz sentsibilizatu. Hauek dira Urola Erdiko Merkataritza Mahaiak abian jarriko duen kanpaina berriaren helburu nagusiak.\nUrola Erdiko Merkataritza Mahaia, Azkoitiko, Azpeitiko eta Zestoako udalek, Dendartean Gipuzkoako merkatari, ostalari, zerbitzu enpresa eta autonomo elkarteen bilkurak, Herrixen Azkoitiko Merkatarien Elkarteak, Bertan Azpeitiko Merkatarien Elkarteak, Zestoan Zestoako Merkatarien Elkarteak eta Iraurgi Berritzen Urola Erdiko Garapen eta Berrikuntza Agentziak osatzen dute. Lankidetza gune honek eskualdeko merkataritza txikiaren sustapena du xede eta “egun bizi duen ziurgabetasun egoera tarteko”, eragile ezberdinen artean lankidetza proiektuak sustatu nahi ditu.\nHala, iaz Urola Erdia eskualdeko erosketa ohiturak ezagutzeko egin zen azterketa eta izandako emaitzak abiapuntu hartuta, eskualdeko merkataritza txikia sustatzeko sentsibilizazio kanpaina jarriko da abian datozen asteetan.\n“Sentsibilizazio kanpainaren bitartez, Azkoitiko, Azpeitiko eta Zestoako merkataritza txikian erosteak dituen abantailak aurkezteaz gain, merkataritza tradizionalak eskualdeko ekonomian nahiz herriguneen bizitzan duen garrantziaz sentsibilizatu nahi da. Sentsibilizazio kanpaina ikus-entzunezkoak oinarri hartuta egingo da eta datozen egunetan eskualdeko irudiekin osatu diren hiru bideo labur aurkeztuko dira sarean, tokiko komunikabideetan nahiz eskualdeko zinema aretoetan, besteak beste. Landu diren bideoak, otsailak 14an, 16an eta 21ean aurkeztuko dira hurrenez hurren eta Azkoitia nahiz Azpeitiko zinema aretoetan ere eskainiko dira asteburuetan”, azaldu du Iraurgi Berritzeneko teknikari den Alazne Larrañagak.\nMerkataritza Mahaiak prestatu dituen hiru bideoek eskualdeko merkataritza txikiaren bereizgarria azpimarratu eta era berean, bailarako merkataritza txikiak, Internet, azalera handi nahiz hiriguneetako eskaintzaren aurrean dituen indarguneak aurkeztu nahi dituzte. Bideo bakoitzak mezu zehatz bat izango du.\nLehen bideoak zabalduko duen mezua merkataritza txikia eskualdeko herritarrengandik gertu dagoela eta oro har, zerbitzu pertsonalizatuak eskaintzeko gai dela eta Internet, azalera handiak, nahiz hiriguneetan eskaintzeko gai ez diren arreta pertsonalizatua eskaintzen duela da. Bigarrenak, eskualdeko merkataritza txikiak eskaintzen duen erosotasunari egiten dio erreferentzia eta bertatik bertara beharrak asetu eta orokorrean eskaintzen den zerbitzuak herrian erostea erosoa egiten duela argudiatzen du.\nAzkenik, hirugarren bideoan merkataritza txikiak eskualdeko ekonomian nahiz herriguneen bizi-tzan duen garrantzia azpimarratu nahi da. Bideoan zehar, eskualdean merkataritza txikia indartsua izan dadin, bertan kontsumitzearen garrantzia nabarmentzen da.\nSentsibilizazio kanpaina hau zabalduta, hurrengo hilabeteetarako ekimen gehiago antolatzea aurreikusten dute arduradunek;“eskualdeko merkataritza mahaiak lankidetzan ekimen berriak abiatuko ditugu”, adierazi du Larrañagak.\nAzterketaren emaitzakMerkataritza Mahaiaren lehenbiziko ekimena eskualdeko erosketa ohituren azterketa egitea izan zen. Iaz eginiko azterketak erosketa ohituren inguruko informazio ugari eskaini duela eta eskualdeko merkataritza txikiaren indargune zein ahulguneak identifikatzen lagundu duela azaldu dute arduradunek.\nOndorio nagusienak agertu dituzte Mahaiko kideek: “Egun, merkatalgune handi, hirigune nahiz Internet bidez erosketak egiteko joera indarra hartzen ari den arren, honek eskualdeko merkataritzan duen eragina oso ezberdina da produktu edota zerbitzuaren arabera. Orokorrean, eguneroko erosketari dagokionean, erosketen %75 baino gehiago herrian bertan egiten da. Arraina, haragia, ogia, urdaitegia eta frutaren kasuan portzentaia hau are handiagoa da”, diote.\nAzterketan herritarrei eskualdeko merkataritza eskaintzaz galdetu zi-tzaien eta %90,01ak, herriko merkataritzak duen eskaintzarekin gustura dagoela adierazi zuen: “Bailarako herritarrek merkatari txikietan gehien baloratzen dituzten bi faktoreak dendariak bezeroarekiko duen gertutasuna eta honi eskaintzen dion tratu pertsonalizatua eta erosotasuna dira”, gaineratu dute. - Eregi


Errepresio sindikala ez da ongi etorria! | LAB SINDIKATUA\nEkintza Sindikala Errepresio sindikala ez da ongi etorria!\nErrepresio sindikala ez da ongi etorria!\nOstiral arratsalde hontan, LAB sindikatuak CGT sindikataren delegatuei "ongi etorri" bat eskaini die, LABen aurka egindako erasoa salatzeko. 20 bat militante, banderola eta afitxekin, Lan Burtsako sarreran kokatu dira CGTko kideak batzarrera sartu diren momentuan.\nLABentzat CGTek bi diskurtso ditu, alde batetik kanpotik etortzen den errepresio sindikalak salatuz bainan bestalde saiatuz LABen kandidatura ezeztatzea TPE hauteskundeetan eta horrela erasotuz oinarrizko eskubideak.\nHori salatuz LABek 3 gauza agertarazi nahi ditu:\n1- edozein errepresio sindikala onartezina dela esan.\n2- eskertu eta sustengatu , ulertezina eta onartezina den gauza dela salatzen duten CGTko kide guziak.\n3- bestalde, sindikatu, aktore sozio ekonomiko, politiko, kultura eta hizkuntzari lotuak diren guztiak deitzen ditugu langileekin batera gure prentsa aurrekoan parte hartzea irailaren 10ean Lan burtsan.


Arkitektura-lehiaketa: itsas edukiontziekin eraikitako mini-hiria | Blog Eraikal\nArkitektura-lehiaketa: itsas edukiontziekin eraikitako mini-hiria\nCEU Cardenal Herrera Unibertsitateak eta Nueva Gestión de Espacios enpresak hitzarmen bat sinatu dute itsas edukiontziekin egindako arkitektura-lehiaketa egiteko. Lehiaketa horretan, egoitza-hiri bat sortuko da Alfara del Patriarcan, ikasleak, minusbaliatuak eta adinekoak hartzeko.\nLehiaketaren helburua da eraikinek, itsas edukiontzien modulu estandarizatuaren erabileran oinarrituak, aukera ematea Valentziako udalerri horretan «Egoitza Hiri Bateratu» bat sortzeko, izaera modularrekoa, belaunaldi artekoa eta solidarioa.\nUnibertsitateko iturrien arabera, CEU Cardenal Herrera Unibertsitateko errektore Rosa Visiedok eta Nueva Gestión de Espacioseko kudeatzaile José Manuel Ponzek sinatu dute akordioa. CEU-UCHko Irakaskuntza Teknikoetako Goi Eskolak (ESET) enpresa horrekin antolatu du lehiaketa, AIDIMA Institutu Teknologikoaren eta Auren, Infortisa eta Lamiplast enpresen lankidetzarekin.\nLehiaketan parte-hartzen duten arkitektoek erronka hau izango dute: Alfara del Patriarca udalerrian —han du egoitza CEU-UCHk— egoitza-hiri bat sortzea, itsas edukiontziak unitate bizigarri gisa erabiltzen dituzten etxebizitza modularretan oinarrituta.\nIturri beren arabera, lehiaketaren helburua da ikasleek eta arkitektoek aurrefabrikazio-teknologiei eta arkitektura-modularitateari buruz ikertzea, eta, era berean, elkarren osagarri diren kolektibo sozialen elkarbizitza eta lankidetza solidarioa eta belaunaldi artekoa sustatzea.\nEgoitza-unitateak adinekoentzako edo minusbaliatuentzako tutoretzapeko etxebizitzak izango dira, eta abantaila ekonomiko eta kulturalak izango lituzkete ikasle egoiliarrentzat; hala, belaunaldi arteko hurbilketak eta kolektibo horien arteko lankidetza sustatuko lirateke.\nProposatuko diren irtenbideetan, arreta berezia eskainiko zaio proposamenak tokiko baldintza klimatikoetara moldatzeari, ingurumena errespetatzeari eta kontuan hartzeari, efizientzia energetikoari eta ura aurrezteari, baita kostu energetiko txikiko materialak eta gutxi kutsatzen dutenak erabiltzeari ere. Etxebizitza-unitateen % 10ek, gutxienez, Valentziako Erkidegoko irisgarritasun-araudia bete behar dute.\nLehiaketan parte hartuko duten arkitektoek eta ikasleek tailer bat egingo dute nazioarteko profesionalekin, Eskolaren 25. urteurrena ospatzeko, otsailaren 4tik 8ra egingo den International Week ESETen. Lehiaketaren lehenengo fasea, panel-formatuko proiektuak aurkeztekoa, 2013ko apirilean egingo da. Maketak aurkezteko azken fasea, berriz, irailean izango da. Epaimahai profesional batek lehiaketako hiru sariak emango dizkie proposamen onenei, hots, 1.500 eurokoa, 900 eurokoa eta 600 eurokoa.\nLehiaketari buruzko informazio gehiago (oinarriak eta izena emateko fitxa), CEU Cardenal Herrera Unibertsitateko Diseinu eta Arkitektura blogean .\n“Edukiontzi” etiketarekin Eraikalen blogean berri ugari argitaratu dira. Edukiontziz egindako etxebizitzak fabrikatzen dituzten eta Eraikalen aipatu diren enpresak:\nContainer City™ , ingeles enpresa. Haiek garatutako hainbat proiektu ikus daitezke haien webgunean.\nSnoozebox konpainia ingelesak aldi baterako ostatua eskaintzen du edozein tokitan. Horretarako, karga-edukiontziz egindako moduluak erabiltzen ditu. Moduluak errepidez garraiatzen dira, eta denbora-tarte txikian (48 ordu) hotelak sor daitezke beharren arabera konfiguratuta, baita bata bestearengainean jarrita ere.\nContenhouse itsas edukiontziz egindako etxebizitzak eraikitzen dituen Bizkaiko enpresa.\nEcoEstandar , Edukiontziekin etxe aurrefabrikatuak egiten dituen Valentziar enpresa.\nEdukiontzietan Etxebizitza Sozialak egiteko proposamena , Arqydis-ek, Txileko arkitektura estudioak garatutakoa.\nTercera Piel de Córdoba arkitektura estudioa. Bizitzeko edukiontziak . Edukiontziekin 32 gizarte etxebizitza eraikitzeko lehiaketara aurkeztu zen Portugaleten (Bizkaia). Holcim sarietara aurkeztu zuten proiektua.\nMeka kanadiar empresa. Banbuz barneko estadura eta zedroz kanpoko estaldura duten edukiontziekin egindako etxe modularrak. Edukiontziak metatzeko ereduak eta familia askoko etxeak dituzte.\nIturria: Construarea , 2013/01/25\nContenHousek itsas edukiontziekin egindako etxebizitza partekatuko sistema bat merkaturatu du\nIkuspegi berria higiezinen merkatuan: arkitektura-esperientzia bat salgai\nDokumentua: “Etxebizitzen eraikuntza modularra eta arkitektura”\nEdukiontziz egindako hotel eramangarria\nEraikuntzaren industrializazioko eta eraikuntza modularreko proiektuak finantzatzea sare sozialak edo finantziazio kolektiboa erabiliz\nThis entry was posted in Industrializazioa, Proiektuak and tagged Edukiontzi, Lehiaketa, Valentzia. Bookmark the permalink.


«Pertsonak erdigunean jarrita», duela lau urte ekindako bideari jarraipena eman nahi dio EAJk - Azkoitia - Maxixatzen.eus\n«Pertsonak erdigunean jarrita», duela lau urte ekindako bideari jarraipena eman nahi dio EAJk\nMaxixatzen.eus 2019-05-16 21:33\nAzkoitiko EAJ alderdiak aurkeztuko duen hautagaitza.\nEAJ alderdiak, Javier Zubizarreta buru dela, gaur egin du hauteskunde ekitaldi nagusia Elkargunean, eta bertan 2019-2023 legealdirako dituen proposamenak eman ditu ezagutzera.\nEAJren programa baikorra eta errealista dela azaldu du Ana Azkoitiak. «Kontu handiz ibili gara gauza batean: ez sartzen bete ezingo dugun ekimen edo proiekturik. Lau urteren ondoren, emandako hitza bete izanaz harro gaude. Erraza da eskaera denei baietz esatea inolako bermerik izan gabe. Bideragarriak eta beharrezkoak diren proiektuak bakarrik sartu ditugu guk gure programan. Hainbat herritarren ekarpenak ere jaso ditugu. Izan ere, programaren oinarrian helburu bakarra dago: herritar guztiek hobeto bizitzeko aukera izatea, baliabideak kontuan izanda. Horretarako, zerbitzuak hobetu, kale irisgarriak egin, herri lagunkoiagoa eraiki, enplegua sustatzeko formakuntza eskaini, elkarbizitza zaindu eta babestu, euskarari hegoak eman, berdintasuna eta justizia aktiboki aldarrikatu, ingurumenaren alde konprometitu, gazteei etorkizuna eraikitzen lagundu eta pertsona nagusiak bakardadean zigorpetik askatu behar dira, kirola, kultura, merkataritza, industria eta turismoa bultzatuz», azaldu du Azkoitiak.\nJarraian, Javier Zubizarretak hartu du hitza. «Kudeaketa buruarekin, bihotzetik. Hori da gure eredua. Udal kudeaketa buruarekin, eraginkorra behar duelako izan, baina baita humanoa ere, erabaki bakoitzaren atzean pertsonak daudelako», esan du Javier Zubizarreta alkategaiak.\n«Proposamenak baditugu, jende ona lanerako ere bai, eta gogoa eta indarrak ez zaizkigu falta, beraz, aurrera egingo dugu Azkoitiko herriaren alde. Lau urte hauetan erakutsi dugu badakigula gauzak egiten. Denborak jarri digu muga. Denbora eta osasuna dira erosi ezin daitezkeen gauza bakarrak eta guk denbora nahi dugu, bideratuta ditugun proiektuei jarraipena eman eta egia bihurtuta ikusteko. Bizigune humanoa, lagunkoia, kalitatezko enpleguak eta zerbitzuak dituena, eta ingurumenarekin konprometitua nahi dugu. Herri honek aurrera egiteko gu behar gaitu», azpimarratu du Zubizarretak. Hunkituta gaineratu du «talde bikaina» duela alboan, eta bukatzeko, EAJren aldeko botoa eskatu die bertaratutakoei.\nFormakuntza eta kalitatezko enplegua lehentasunak izaten jarraituko dutela azaldu dute. Arlo ekonomikoan, lursail industriala egokitzea da beste proposamenetako bat, ekimen enpresarial berriak herrira erakartzeko.\nGizarte arloan, herrian bertan osasun zerbitzuak zabaltzea da alderdiaren beste nahietako bat, beste herri batera joan beharrik ez izateko. Bestalde, gizarte laguntzen azterketa bat egingo dute, onuradunen profila ondo ezagutzeko, batez ere, emakume alargunena, haien bizi baldintzak hobetzeko.\nAparkalekuen arazoari soluzioa ematea, San Martin eta Floreaga auzoetako irisgarritasuna hobetzea, Santa Klarako espaloia konpontzea, komun publikoak jartzea Oteiza frontoietan, Trenbidearen zumardian umeentzako ur-parke bat eraikitzea, baserri bideak zaintzea, luminariak aldatzea edota kaleetako garbitasuna bermatzea dira hauteskunde programak jasotzen dituen proposamen batzuk.\nPlazaberriren eraberritzeak eta kirol instalazioen hobetzeak, igerilekuen handitzearekin eta entrenamenduetarako futbol zelai bat eraikitzeko aukera jorratzearekin batera, dira programaren zatirik handiena osatzen duten planteamenduak. San Jose egoitza jaistearen eskaeraren aurrean, EAJk honako hau dio: «Denok nahi dugu gertu egotea. Baina, gaur gaurkoz ez dugu posible ikusten egoitza jaistea. Eskumena eta erabakitzeko ahalmena ez delako Udalarena, Foru Aldundiarena baizik. Eta inbertsio oso altua delako. Agian, gaur egungo eskenatokia eta baldintzak aldatu egingo dira denbora batera; landuko dugu gaia. Proiektu horren aurrean borondate osoa daukagu eta ahalegin guztiak egingo ditugu egoitzarako joan-etorriak errazteko. Garraio zerbitzua hobetuz, pauso handia eman daitekeela uste dugu», gaineratu dute.\nGazteen beste kezketako bat etxebizitza dela gaineratu dute. Horren aurrean, «atzerapenarekin bada ere», Floreagan Babes Ofizialeko Etxebizitzak eraikiko direla azaldu dute eta baita Idiakez Ederra Etxean ere. Txalon Errekan ere etxeak eraikiko dira, eta erronka Intsaustiko eremua sustatzea dela gaineratu dute.\nKultura arloan, alderdiak kontuan izango duela adierazi du 2024an Azkoitiak bere 700. urteurrena betetzen duela. Herriko ondarea balioan jarriko duela azaldu du EAJk Inaziotar bidea eta Euskal kostaldea marka turistikoez baliatuz.


Non dago Itaka? Euskal diasporaren lezioak — dantzan.eus\nHemen zaude: Hasiera › Komunitatea › Gari Otamendi › Non dago Itaka? Euskal diasporaren lezioak\nNon dago Itaka? Euskal diasporaren lezioak\nDatorren uztailean egingo da Amerikako Estatu Batuetako Boise hirian Jaialdi. Euskal diasporako ospakizun handiena da ziur asko. Bost urtean behin egiten da Idahoko hiriburuan, eta aurten ere mundu osoko milaka euskaldun elkartuko dira han, lau eguneko festa erraldoian.\nEuskal Herriko zazpi probintzietan gure estatus politikoa erabakitzeko eskakizunekin eta aldarrikapen sutsuekin korapilatuta gabiltzan garaiotan, zortzigarren probintzia esaten zaion euskal diasporan beste parametro batzutan bizi dira. Ulises bezala, urte batzuren buruan etxera itzultzeko esperantzarekin abiatu ziren lan bila atzerrira euskal herritar asko. Gehienak ez ziren itzuli eta euskal komunitateak sortu zituzten, ezaugarri propioak dituzten euskal komunitateak.\nIzan ere, euskal diasporak ez ditu Euskal Herria definitzeko orduan ia ezinbestean funtsezkotzat eta nahitaezkotzat jotzen ditugun bi elementu: horietako bat, hizkuntza da, eta bestea, lurraldetasuna. Gaur egungo euskal diaspora osatzen duten pertsona gehienak ez dira euskal hiztunak. Bigarren, hirugarren edo laugarren belaunaldikoak dira. Lurraldetasunari buruz, zer esanik ez. Beste estatu batzuetako hiritarrak dira.\nEuskal diasporaren iraunkortasunaren gako nagusiak nortasuna eta komunitatea dira. Beren nortasuna adierazteko ez dute euskararik erabiltzen, baina jarduera ugari egiten dituzte komunitatea etengabe ehuntzeko. Dantza, pilota eta mus-jokoa bereziki. Diasporan aritu den edozein dantzari harrituta geratzen da oraindik ere dantzariek duten prestigioarekin. Dantzan gozatzen dutenarekin. Herri-kirolek pizten duten lehiarako senaren indarrarekin batera, belaunaldien arteko transmisio sendoa lortu dute euskal diasporako hainbat komunitatek.\nLorpen horiek guztiak ez dira kasualitatearen emaitza. Ipar Amerikako euskal etxeen elkartearen leloetako bat da: ospatu + hezi = iraun. Euskal diaspora osatzen duten komunitateek beren nortasuna eta komunitatea transmititzeko eta eraikitzeko kontzientzia osoa dute. Hau da, erabateko kontzientzia politikoa dute. Era berean Euskal Herriko partiduen erabilkeriarik ez dute, eta herrigintza sano eta naturalaren adibide on bat dira.\nHerria, komunitatea, nazioa da garrantzitsua, oro har, diasporako euskaldunentzat. Neurri handi batean, Euskal Herriko probintzietako herritarron kontraesan bat uzten du agerian. Hamarkada luzeak eta gogorrak daramatzagu estatua eskatzen, geure indar eta arreta gehiena delako “kausari” emanda. Bitartean gure herriaren nortasun eta komunitate ezaugarriak mundu globalizatuan diluitzen ari dira. Nabarmena da hori dantzaren alorrean.\nGure etorkizuna erabakitzeko eta eraikitzeko eskubide legitimoa daukagu. Horrek ez diezagula, ordea, gure eguneroko bizimodua eta gure ezaugarri propioak komunitatean lantzeko, bizitzeko eta gozatzeko indarra lapurtu. Itakako estatura iritsi nahi dugu euskaldun askok, Ulisesen antzera. Baina dagoeneko Itakan bizi garela ahaztu zaigu. Euskal diasporako komunitateei ez, ordea.\nUste duguna baino gehiago dugu ikasteko euskal diaspora osatzen duten komunitateengandik.\nInfo7 irratia, 2015eko ekainaren25ean


Afganistango egoera emakumeen ikuspegitik aztertuko duen hitzaldia egingo da Bidebarrietan - Deia\ndeia.eus | bilbao 27.09.2021 | 15:12\nAstearte honetan, irailak 28, arratsaldeko 19:00etatik aurrera, Bidebarrieta Kulturguneak Afganistango egoera aztertu egingo du emakumeen ikuspegitik, 'Gaurkotasunarekiko topaketak' zikloaren barruan antolatutako hitzaldian. Bertan parte hartuko dute Dani Álvarez eta Mikel Reparaz kazetariak, besteak beste.\nHitzaldian taliban gobernua itzuli izanak emakumeei zer dakarkien aztertuko da, nola galduko dituzten eskubideak, eta gizartean bizimodua egiteko aukera, besteak beste. Horretarako, han izango dira, Bidebarrieta Kulturgunean, Manizha Abdul, Afganistango iheslaria, eta Patricia Bárcena, CEAR-Euskadi elkartearen zuzendaria.\n'Gaurkotasunarekiko topaketak' du izena ziklo honek, eta, bertan, zehaztasunez eta zabalkunde lana egiteko asmoz, pil-pilean dauden gaiak aztertuko ditugu sakontasunez, akademizismoaren ihesi. Horretarako, baditugu adituak gai bakoitzean, eta eztabaidan arituko dira haien gainean, ahalik eta modurik didaktiko eta arinenean. Datorren eguaztenean itxiko da ziklo honen lehen denboraldia, zeina irailean itzuliko baita Bidebarrieta Kuturgunera, berriz ere, Álvarezen eta Reparazen eskutik, gaurkotasunezko gai hauek aletuz eta gaiok aditzeko gakoak emanez.\nAurkezpen horretara joateko, ezinbestekoa izango da gonbidapenetako bat erreserbatzea hemen.\nEgungo egoeraren ondorioz segurtasun-neurriak ezarri beharrez, ekitaldi aretoko ateak 18:15ean irekiko dira: horrela, bertaratzen direnak euren jarlekuetara bideratzeko modua izango da. Bertara joan gabe ere izango da aukera ekitaldia ikusteko, kulturgunearen web orrian, streaming bidez.\nIndarrean diren babes- eta higiene-neurriak zorrotz bete beharrekoak izango dira. Era berean, nahitaezkoa izango da maskara erabiltzea ekitaldian zehar.


Versets bibliques sur le sujet: Infertilité -> La vie\nLa vie: [Infertilité]\nJaunak onez begiratu zion Anari, eta honek sabelean sortu eta hiru seme eta bi alaba izan zituen. Bitartean, Samuel mutikoa hazten ari zen Jaunarenean.\nHerri guztien gainetik bedeinkatuko zaituzte: ez da zuen artean inor agorrik izango, ezta antzurik ere zuen abereen artean.\nRebeka emaztea agorra zela eta, haren alde erregutu zion Isaakek Jainkoari. Jaunak erregua aditu eta haurdun gelditu zen Rebeka.\nEmakume agorrari ohore ematen dio etxean, haurrak eman eta ama zoriontsu egiten. Aleluia! Gora Jauna!\nEmaztea mahatsondo emankorraren antzeko izango duzu etxe-txokoan; seme-alabak olibondo gazteen pareko zeure mahai inguruan.\nZuk eratu didazu gorputza, zuk zaindu nauzu amaren sabeletik.\nHorregatik diotsuet: Otoitzean eskatzen duzuen edozer gauza, sinetsi lortu duzuela, eta emango dizue Jainkoak.\nBizi zaitezte itxaropenean alai; izan eroapen handiko ezbeharrean eta iraupentsu otoitzean.\n Baina aingeruak esan zion: —Ez beldurtu, Zakarias, entzun du Jainkoak zure eskaria. Zeure emazte Elisabetek semea emango dizu eta Joan ipiniko diozu izena. Pozez beteko zara, eta beste jende asko ere poztuko da haren jaiotzaz, handia izango baita benetan Jaunaren aurrean. Ez du ardorik, ez pattarrik edango, eta amaren sabeletik bertatik Espiritu Santuaz beteko du Jainkoak. Israeldar asko bihurtuko ditu beren Jainko Jaunarengana. Eliasen espiritu eta ahalmenaz jantzirik, Jaunaren aurretik etorriko da, gurasoak eta seme-alabak elkarrekin baketzeko eta errebeldeak zintzoen senera bihurtzeko; horrela prestatuko du herria Jauna onartzeko. Zakariasek esan zion aingeruari: —Nola jakin dezaket horrela gertatuko dena? Ni zaharra naiz, eta emaztea ere urteetan aurreratua. Aingeruak erantzun zion: —Ni Gabriel naiz eta Jainkoaren zerbitzura nago; berak bidali nau zuri hitz egitera eta berri hau ematera. Hara, mutu geldituko zara eta ezin izango duzu hitz egin hau guztia gertatu arte, bere garaian beteko diren nire hitzak sinetsi ez dituzulako. Bien bitartean, herria Zakariasen zain zegoen, santutegian horrenbeste luzatzen zuelako harriturik.\n Aleluia! Gora Jauna! Zorionekoa Jaunari begirune diona eta haren aginduak biziki atsegin dituena. Ahaltsua izango da lurraldean haren askazia, bedeinkatua zuzenaren ondorengotza. Ondasunak ugari haren etxean, haren eskuzabaltasunak betiko dirau. Ilunpetan argia ageri da zuzenentzat: Jainko errukiorra, bihozbera eta zintzoa. Zorionekoa errukitu eta laguntzen duena, bere arazoak zuzen daramatzana. Zintzoak ez du inoiz koloka egingo, haren oroitzapenak beti bizirik iraungo. Ez du izango berri txarren beldurrik, adoretsu dago, Jaunarenganako konfiantzaz; seguru sentitzen da, ezeren beldurrik gabe; azkenean, etsaien porrotaz alaituko da. Eskua betean ematen die behartsuei, haren eskuzabaltasunak betiko dirau: ohorez jasoko du kopeta. Hori ikusiz, amorruz dago gaiztoa, erremindurik eta urtzen; gaiztoen ametsek porrot egingo dute.\n Egin poz-oihu, Jerusalem, emakume agor eta haur gabe horrek! Ekin kantari pozaren pozez, erdiminik izan ez duzun horrek! Jaunak baitio: «Bakarrik utziaren seme-alabak gehiago izango dira senardunarenak baino». Zabalagotu zeure etxolaren esparrua, hedatu beldur gabe zeure egoitza-oihalak; luzatu lokarriak, sartu gogor ziriak, ezker-eskuin haziko baitzara; zure ondorengoek nazio asko berenganatuko dituzte eta orain hondaturik dauden hirietan biziko dira. Ez beldurtu, ez zara barregarri geldituko; ez lotsatu, ez zaituzte laidotuko. Ahaztu egingo duzu gaztetako lotsaizuna, ez zara oroituko alargun zineneko laidoaz, egin zintuenak emaztetzat hartuko baitzaitu: Jaun ahalguztiduna, horixe du izena. Israelen Jainko santua da zure askatzailea: lur osoaren Jainkoa deritza. Senarrak utziriko emaztea, emazte atsekabetua zinen, baina Jaunak berriro dei egin dizu. Hau dio Jaunak: «Utz ote daiteke gaztetako emaztea? Unetxo batez utzi zintudan, baina gupidarik handienaz hartuko zaitut. Haserrealdi batean, unetxo batez aurpegia ezkutatu nizun, baina etengabe maite zaitudalako gupidatu naiz zutaz. Hala diot nik, Jaunak, zure askatzaileak. Noeren uholdekoan bezala gertatzen zait: zin egin nuen orduan ez zela berriro uholderik izango munduan, eta halaxe egiten dut zin orain ez naizela zurekin berriro haserretuko, ez dizudala gehiago mehatxurik egingo. Mendiak beren lekutik aldenduko eta muinoak koloka jarriko balira ere, nire maitasuna ez da zuregandik aldenduko, zure zorionaren aldeko nire konpromisoak ez du kolokarik egingo. Hala diot nik, barru-barrutik maite zaituen Jaunak». Oi Jerusalem, zoritxarreko hiri, ekaitzak astindua, inork kontsolatu gabea! Jaspezko oinarri gainean eraikiko zaitut, zafirozko zimendu gainean ezarriko. Dorreak errubiz eta ateak esmeraldaz egingo dizkizut, harribitxiz harresi guztiak. Zure seme-alabak nire ikasle izango dira eta denak zorion betean biziko. Justizian sendo ezarria egongo zara. Zapalkuntzatik libre izango zara eta ez duzu ezeren beldurrik izango, ikara ez zaizu inoiz hurbilduko. Inork erasotzen badizu, ez da nire baimenaz izango; zure kontra lehertuko da erasotzailea. Nik egin dut artisaua, txingarrari haize emanez helburu ezberdinetarako tresnak egiten dituena; eta nik egin dut suntsitzailea, hondaketa helburu duena. Baina zure kontra egindako arma, huts gertatuko da; auzitan salatuko zaituena erruduntzat utziko duzu. Hauxe da Jaunaren zerbitzarien senipartea, nik ematen diedan garaipena. Nik, Jaunak, esana.\n Bazen Efraimgo mendialdean Elkana zeritzan Ramako gizaseme bat, Tzufen ondorengoetakoa. Jerohamen semea zen, eta hau Elihurena, eta hau Tohurena, eta hau Tzufena. Elkana efratar leinukoa zen. Bi emazte zituen: Ana zeritzan batari, eta Penina besteari. Peninak bazuen seme-alabarik; Anak, berriz, ez. Urtero igo ohi zen Elkana bere herritik Xilora, Jaun ahalguztidunari gurtza egin eta opariak eskaintzera. Santutegi hartan Hofni eta Pinhas Eliren bi semeak ziren Jaunaren apaiz. Oparia eskaintzen zuen egunean, Elkanak bere emazte Peninari eta honen seme-alaba guztiei oparigaiaren zati bana eman ohi zien. Anari, berriz, puska berezia eskuratzen zion, oso maitea baitzuen, nahiz eta Jaunak haurrik ematen ez zion. Peninak, arerioak, gogorki iraindu eta nahigabetu ohi zuen Ana, Jaunak haurrik ematen ez ziolako. Eta halaxe urte oroz: Jaunaren etxera igotzeko zen aldi bakoitzeko iraindu ohi zuen. Anak negarrari eman eta jan ere ez zuen egiten. Hortan, honela mintzatu zitzaion Elkana bere senarra: —Ana, zergatik ari zara negarrez eta ez duzu jaten? Zergatik zaude goibel? Ez al naiz, bada, ni zuretzat hamar seme baino hobe? Xilon otordu sakratua egin ondoren, jaiki zen Ana. Eli apaiza bere aulkian eseria zegoen, Jaunaren etxeko atari aurrean. Ana oso nahigabetua zegoen, eta negar-malkotan otoitz egin zion Jaunari. Promes hau egin zion: «Jaun ahalguztiduna, begira zeure mirabe honen atsekabeari. Oroit zaitez nitaz. Ez ahaztu zeure mirabe hau. Jauna, semea ematen badidazu, zeuri eskainiko dizut bizitza osorako. Labanak ez du haren ile-adatsa moztuko ». Luze ari izan zitzaion Ana otoitzean Jaunari. Elik, bitartean, ahora begiratzen zion. Ana, ordea, berekiko mintzo zen; ezpainak erabiltzen zituen, bai, baina ez zitzaion ahotsa aditzen. Horregatik, mozkortzat hartu zuen Elik, eta esan zion: —Noiz arte egon behar duzu mozkor? Bota ezazu barruko ardo hori! Anak ihardetsi zion: —Ez, ene jauna. Erabat nahigabetua nauzu. Ez dut ardorik edan, ezta inolako edari mozkorgarririk ere. Neure barrua hustu dut Jaunaren aurrean. Ez nazazu har emakume txartzat. Neure atsekabe handiaz, neure nahigabeaz, mintzatu natzaio Jaunari orain arte. Orduan, esan zion Elik: —Zoaz bakean, eta eman diezazula Israelen Jainkoak eskatutakoa. Anak, orduan: —Izan dezadala neurekin zure onginahia. Joan zen emakumea bere bidetik, eta jan zuen; haren begitarteak ez zirudien lehengoa. Biharamunean goizean jaiki eta, Jaunaren aurrean ahuspeztu ondoren, Ramara itzuli ziren, beren etxera. Elkartu zitzaion Elkana bere emazte Anari, eta oroitu zen honetaz Jauna. Haurdun gertatu zen Ana eta, garaia betetzean, semeaz erdi zen. Samuel eman zion izena, esanez: «Jaunarengandik dut hartua ». Elkana, bere etxekoekin, Jaunari urteroko oparia eskaintzera eta promesa betetzera igo zen hurrengo urtean ere; Ana ez zen igo eta esan zion senarrari: —Ez naiz joango haurrari bularra kendu arte; orduan, eraman eta Jaunari aurkeztuko diot, eta han geldituko da betiko. Elkanak, senarrak, erantzun zion: —Egizu egokien iruditzen zaizuna. Geldi zaitez haurrari titia kendu arte. Bete beza Jaunak bere hitza! Horrela bada, gelditu egin zen emakumea eta bere haurra hazi zuen, bularra kendu arte. Bularra kendu ziolarik, berekin eraman zuen Anak haurra, txikia oraino, Xilora, Jaunaren etxera. Haurrarekin batera, hiru urteko zekorra, anega bat ogi-irin eta zahagi bat ardo eraman zituen. Hil zuten zekorra opari eskaintzeko, eta haurra Eliri eraman zioten. Honela ziotson Anak: «Barka, ene Jauna! Neu nauzu zure aurrean Jaunari otoizka ari izan zitzaion emakumea. Haur hauxe eskatzen nion Jaunari eta eman dit eskatzen niona. Horregatik, Jaunari uzten diot haurra, bizitza osorako Jaunari eskainia izanen da». Orduan, Jauna gurtu zuen bertan.


Liburuen gerizpean, Zarautzen | Kultura | Berria\nLiburuen gerizpean, Zarautzen\nGaur amaituko da Literaturia, Iñigo Astizen eta Jon Basagurenen emanaldiarekin. Bederatzi argitaletxe parte hartzen ari dira azokan. Hamasei liburu berriren aurkezpenak izango dira Ahotsenearen egitarauan.\nLander Majuelo Igela argitaletxeko editorea, Anjel Lertxundi idazlearekin hizketan, atzo, Literaturiak antolatu duen liburu azokan. JON URBE / FOKU Tamaina handiagoan ikusi\n2021eko irailak 26 - Zarautz\nEuskarazko literaturari bakarrik eskainitako plaza eta azoka da Literaturia. Euskal letren benetako neurria eta distira erakusten dituelako dauka berebiziko garrantzia. Larrabetzun (Bizkaia) 2009an egin zen lehentze, eta Zarautzen (Gipuzkoa) egiten da 2014. urteaz gero.\nLiteraturiaren hamahirugarren aldia Lutxo Egiaren Itzalak hitzaldi jolasti eta zirikatzailearekin abiatu zen, ostiral arratsaldean, Modelo aretoan. Ondoren, iluntzean, Sugarren mende ikusgarri dramatizatua eskaini zuten; irudia, musika eta antzerkia uztartuz, Asisko Urmenetak taula gainera egokitu zuen komikia.\nAtzo 11:00etan tanko zabaldu ziren Literaturiako liburu azokaren ateak. Lege Zaharren enparantzan altxatutako karpa zuri handi baten gerizpean, bederatzi argitaletxeren mahaiak liburuz beteta ageri ziren: Alberdania, Ataramiñe, Elkar, Erein, Gure Berriak, Igela, Maiatz, Susa eta Txalaparta.\nEgun eguzkitsua eta beroa izan zen, eta halakoxea suertatu zen azokako giroa ere, jendez mukuru: familiak haurrekin, idazle andana, irakurleak eta erosleak.\nAzoka eremuaren barnean, gibeleko aldean kokatuta dago Ahotsenea, oholtza txiki bat ezkerrean eta aurrez aurre entzuleentzako aulkiak. Hantxe egiten ari dira argitalpen berrien aurkezpenak.\nAgus Perezek Aititaren betaurrekoak liburuan bildutako antzerki kritikez jardun zuen; Aiora Jaka itzultzailea Juliana Leveille Trudelen Nirliit eleberriaz mintzatu zen; Adriano de Matak bere lehen nobela azaldu zuen: Sanrokeetarako, etxean.\nJarraian, Irati Jimenezek Ogia eta zirkua saiakera plazaratu berria aurkeztu zuen, Harkaitz Canoren Neguko zirkua ipuin liburuaz diharduena. Eta Uxue Alberdik Hili haurrentzako albuma erakutsi zuen, Araiz Mesanzak dotore ilustratua.\nLiteraturian urtero laguntza ematen jarduten dute (H)ilbeltza literatura beltzaren jaialdiko adiskide baztandarrek. Atzo eguerdian omenaldia egin zieten. «Literaturia erreferente bat izan da euskal literaturgintzan», azaldu zuen (H)ilbeltzako Ane Cuesta Muguruzak. «Hasmentatik Literaturiako kideekin harreman estua izan dugu, elkarlanean aritu gara, arras lagungarria eta aberasgarria izan da guretzat. Modu pertsonalean bizi izandako hori orain talde gisa gozatzen jarraitu dugu, eta urtero etorri gara Zarautzera. Eskertzen dizuegu (H)ilbeltzari jendaurrean egiten diozuen aipamen hau. Gure lana estimatzeak eta kontuan hartzeak animatzen gaitu aurrera jarraitzeko».\nGorazarre ekitaldia profitatu zuen Cuestak iragartzeko hurrengo (H)ilbeltza literatura jaialdia 2022ko urtarrilaren 24tik 30era bitarte egingo dela Baztanen. Eta, gainera, iragarri zuen Literaturian gaur, igandea, (H)ilbeltzaren ekitaldi batez gozatzeko aukera izango dela: Aitziber Zapiainek gidatuko duen Itzalekoak ibilaldi dramatizatua. Goizeko 11:00etan abiatuko da, Musikaren plazatik.\nAhotsenean liburu berriak aurkezten segitu zuten arratsaldez. Jon Gerediaga Dama antzezlanaz aritu zen; eta Gaizka Sarasola, Zerrakuretan obraz. Enara Garmendia bi liburuz mintzatu zen: Etxetik Ameriketara eta Hiru gara, baina niri bost. Yolanda Larreategik haurrentzako Ur eta Lur aurkeztu zuen. Xabier Lizardiren jaiotzaren 125. urteurrenaren karietara, Bihotz-begietan liburuko olerkiak gaurko grafiara aldaturik argitaratu ditu Susak.\nDom Campistron idazle eta marrazkilariak Bekatorosak ikuskizuna eskaini zuen Maindi Murua eta Andoni Egaña bertsolariekin. Afalostean, Joseba Tapiak eta Gotzon Barandiaranek Apoaren itzala estreinatu zuten kantuz, testuz eta trikitiz.\nAzoka 11:00etan zabalduko dute gaur ere. Liburuak aurkezten ariko dira Josu Zabaleta eta Amaia Apalauza itzultzaileak eta Eric Dicharry, Patri Urkizu eta Bertol Arrieta idazleak.\nMireia Delgadok Hitzak josten ipuin kontaketa egingo du 11 urte arteko haurrentzat. Segidan, Galtzagorri haur eta gazte literatura elkarteari omenaldia egingo zaio.\nArratsaldean, Iñigo Astizen eta Jon Basagurenen Oraindik, orain eta oraingoz poesia eta musika emanaldiarekin amaiera emango diote aurtengo Literaturiari.\nIbarrolaren 'Gernika' erakutsiko du Bilboko Arte Ederren Museoak\nAgustin Ibarrolaren 'Gernika' koadroari eta haren testuinguruari buruzko erakusketa zabaldu du Bilboko Arte Ederren Museoak. Erakundeak 1980ko hamarkadan Picassoren 'Gernika' hartzeko aurkeztutako aurreproiektua ere jarri dute ikusgai\nVictor Arrizabalaga eskultoreak arte gune bihurtu du 1970eko hamarkadatik ustiatu gabeko Mañariko Angurreta harrobia. Arte garaikidearentzako leku bat izatea da helburua, baina ohiko kultur ekitaldiak ere hartuko ditu.\nEzker independentistak ETAren biktimei adierazi die haien minak ez zuela «inoiz gertatu behar»\nMaixabel Lasa: «Orain PSOEk GALi eta beste gauza batzuei buruz zerbait esan behar duela uste dut»\nHogei urte bete dira gaur Pumorin bost alpinista euskaldun hil zirela zorigaiztoko istripu batean\nEzker abertzalearen adierazpena «iraultzailea eta funtsezkoa» dela esan du Brian Currinek


Egibar: "Auzitegi Nazionalari argi eta garbi STOP esan behar zitzaion" - Gipuzko Buru Batzarra\nBere esanetan, joan den asteazkeneko atxiloketen ostean "jendeak herri erantzun bat eskatu" du. Gainera uste du "oinarrizko giza eskubideak urratu" direla, eta horren aurrean, "iritziak emateaz gainera, gizarteari bidea erakutsi behar" diotela. "Beste bide bat nahi dugula esan behar diegu, berriz, Auzitegi Nazionalari eta PPri".\nEgibarrek ere perspektibarekin begiratu beharrari erreparatu dio. "Prozesu bat martxan dago, eta urratsak egin behar dira". Bilera egin zuen atzo EAJk egoera aztertzeko, eta "egoera larria dela pentsatzen denek bat egin" zutela esan du, eta horren aurrean "erantzun bat eman behar" zela.\n"Audientzia Nazionalari eta PPri horrela ez ekiditeko esateko deitu dugu manifestazioa. Herri honetan zabaltzen ari garen garai berri honetan jarduera ezberdina egin behar dute. Beraz, manifestazioan mezu guzti hauek inplizitoki zabalduko ditugu Bilbon", adierazi du Egibarrek.\n"Bakea eta Bizikidetza sendotu behar dira eta ez dakit zenbat manifestazio deitu beharko ditugun, baina egoera larria zen eta egoerari Stop esan nahi izan diogu. Bakoitzak bere etxekolanak egin beharko ditu, baina adostasunak lortzea beharrezkoa da", amaitu du Egibarrek.


2015-02-15 - Antropologia MasterraAntropologia Masterra\nAlde handia zientzialarien eta herritarren artean, zientzia-gaiei buruzko iritzietan\nPosted 2015-02-15 By and has no comments yet.\nIkasle-talde bat, Argonne Laborategiak ezagutzen.Arg. Argonne Laborategia CC-BY 2.0\nZientzialariek eta herritarrek eta zientzia-gaiei buruz duten iritziak ez datoz bat, Estatu Batuetan egindako inkesta baten arabera. Pew Ikerketa Zentroak egin du ikerketa, AAAS zientzia-elkartearekin batera, eta agerian utzi dute alde handia dagoela batzuen eta besteen ikuspuntuen artean.\nHamahiru gairi buruz galdetu diete, eta aldea bereziki handia da genetikoki eraldatutako elikagaiak jatearen inguruan: galdetutako zientzialarien % 88k uste du elikagai transgenikoak jatea segurua dela, eta, aldiz, herritarren % 37k baino ez du uste gauza bera.\nAlde nabarmena dago baita ikerketetan animaliak erabiltzeaz edo pestizidekin hazitako elikagaien segurtasunaz duten iritzietan: lehenengoaren kasuan, zientzialarien % 89 eta herritarren % 47 dira aldekoak; eta pestiziden auzian, zientzialarien % 68k uste du janari hori segurua dela, baina herritarren artean % 28 soilik datoz bat haiekin.\nKlima-aldaketan gizakiok dugun ardurak ere banatzen ditu batzuk eta besteak: zientzialarien % 87k uste du batez ere gure jardueraren ondorio dela, baina herritarren erdia ez dago ados horrekin.\nDena dela, aldea ez da beti norabide berekoa; batzuetan, herritarrek zientzialariek baino babes handiagoa eman diote ideia bati. Hori gertatu da, esaterako, itsasoan petrolio-zundaketak egiteari buruz duten iritziarekin (herritarrak % 20ko diferentziarekin dira zientzialariak baino aldekoagoak) eta astronautak espazio-egitasmoen etorkizunerakoak ezinbestekoak ote diren esatean (%12ko aldearekin).\nHala eta guztiz ere, denek uste dute zientzian eta teknologian inbertitzea onuragarria dela herrialdearen aurrerapenerako eta gizarterako, nahiz eta aurreko galdeketan (2009an) baino ezkorragoak azaldu diren.\nNeskek gizenago ikusten dute beren burua mutilek baino\nUPV/EHUn egindako ikerketa baten arabera, alderdi erabakigarriak dira sexua eta adina gure pisuaz dugun pertzepzioaren distortsioan\nDen baino gizenago ikusi ohi du bere burua nerabe eta gazte askok. / UPV/EHU\nLorea Kortabarria (Arrasate, 1984) psikologoak elikadura-asaldurei buruz egin duen ikerlanak erakusten duenez, ispiluaren aurrean, desberdin ikusten dute bere burua nerabe batek eta gazte batek, neska batek eta mutiko batek. Den baino gizenagoa sentitzen da jende asko, emakumezkoak batez ere. Izan ere, beren pisuaren pertzepzio errealagoa dute mutilek neskek baino.\nEHU/UPVk zabaldu duen prentsa oharrak dioenez, neskak hobeto elikatzen dira mutilak, baina pertzepzio okerragoa dute beren pisuaz, gizenago ikusten dute beren burua. Hala ere, geroz eta alde txikiagoa izango da aurrerantzean mutilen eta nesken artean, geroz eta mutil gehiagok jasango baitituzte elikadura-asaldurak, norberaren irudiaren inguruko presioa gero eta handiagoa baita.\nZehaztu gabekoen atzetik, anorexia eta bulimia dira elikadurarekin lotutako asaldura ezagunenak eta ohikoenak. Horiek ikertzen jardun da Kortabarria, hain juxtu ere, ‘Variables asociadas a los trastornos de conducta alimentaria’ tesirako, eta hau azpimarratzen du ondorio nagusi gisara: “Neskek, oro har, mutilek baino gutxiago pisatzen dute, baina diren baino gizenago ikusten dutenez beren burua, gutxiago pisatu nahi lukete; elikadura-ohiturak, berriz, mutilek baino osasuntsuagoak dituzte”. Bestalde, dieta gehiago egiten dute neskek, eta ez dira mutilak bezain gustura sentitzen beren gorputzarekiko, ikertzaileak adierazi duenez.\nMutilek, berriz, “diren baino garaiago izan nahi lukete, eta gorputz-masaren indize (GMI) handiagoa eduki. Autoestimua, bestalde, neskek baino handiagoa daukate”, gaineratu du Kortabarriak. Zoriontasun-mailari dagokionez, berriz, ez dago alderik sexuen artean, ikerketa horren arabera. Depresioa, bestalde, da aldagai prediktibo gisara erabili ikerketa horretan.\nCategories: Bazterkeria sozial eta kulturala, Feminismoa, Gorputzaren antropologia, Gu eta Besteak


Izen asko ditu gaizkin honek. Addar, Etsai, Hattan, Munttiot, Txaran, Tusuri, Gazgin, Plaga, Kinkilimarro; denak Deabruaren izenak dira. Debrua bakarra da, honek bereizten du beste gaizkinetatik, hala nola, galtzagorrietatik edo hiru adarrekoetatik.\nBere izena esateak berak arriskua dakar, horregatik batzuek "beste mutila" esaten diote.\nTxerrenen beste izenaren berri dakarkigu Anjel "Andu" Lertxundik; Piztiaren izena liburuan:\n-Nola duzu izena? -galdetu zion.\n-Zer axola du izenak? -ozendu zitzaion ahotsa\nitsuari, eta bentariak, ikaraturik, putin egin zuen. Ez\nzen, ordea, hartutako bidetik urrundu, eta ahalik tonu-\nrik lasaienaz erantzun zion emakumeak:\n-Izena daraman guztia da, izan. Ume beraren gura-\nso bagara... -pausa egin zuen- jakin beharko nuke\nnire sabeleko haurraren aitak izena nola duen.\nBihurritu, eta itsuak ostikada eman zion gelako lur\nhilari. Gero, ezpainak horzkatu zituen. Erantzun ez eran-\ntzun egon zen pixka batez, baina zeru ertzerainoko bidea\nbezain luze egin zitzaion bentariari isilune labur hura.\n-Akilimarro! -esan zuen itsuak piperturik, gogoz kontra.\nKatua marruma egin zuen gela ondoko bazterren\nbatetik. Tximinieako suak txinpart urdinak jaurti zituen.\nLainoren batek eguzkia estali zuen, gela ilundu egin\nAkilimarrori esaldi hauek abesten diote umeek:\n- Akilimarro kakanarro,\ninfernuan dabil harro.\n-Mutil gaiztoen erreketan.\nGaldeketa honek Olentzeroari jarritakoa ekarri dit burura. Izena eta iraina, galdera (zertan haiz, azken batean) eta irrikitan gaudela ematen zaigu erantzuna. Akilimarro eta Olentzeroren arteko harreman eskutua, edo ume antzezlanen arketipoa ote? Batek daki.\nAipa ditzagun, kakanarru irain honen karira, umeen izu-mizu batzuk: kokomarro, sanbarranbau, marro, samo, hamalau zaku, amiamako, zikilimarrau, zomorro, mamarro, mozorro. Nahiko kakalardo dager, ez da? Intsektuak, imintzio edo mozorroak eta izu-mizuak. Itzuliko gara horretara. Kokoak bazter utzita, bereiz ditzagun hamalauak eta marrauak, zeren gure arbasoaren hots urrunak litezke.\nUme jolas batzez agurtuko dugu lagun hori:\njan zak haur hau!\n- Bihar edo gaur?\n- Gaur, gaur, gaur!\nTxerren erdalduna da. Zazpi urtez egon zen Euskal Herrian eta ez zuen ikasi ahal izan ez eta bai baizik euskaraz. Eta Baionako Santi Espirituko zubia igaratean haiek ere ahantzi zituen.\nDeabrua eta gaua lagun dira. Izpiluak ere badu gustoko. Gauez izpilura sarri begira dabilenari Txerren agertuko zaio.\nPrakagorrik atzetik ibili ezkero, honokoa esaldia bota behar da :"Martiko oilartxo gorria, izan zakizkit balia". Edo "Marti-oilartxo gorria: oraintxe nigaz akordatzen ez bazara, badoa nire bizia". Oilarrak jotzen badu, ez zara galduko.\nDeabruak egiten ditu sudur-mintzetan kilimak. Usin egiten dugunean, argi ibili ezean, arima lapurtuko digu. Horregatik domitistiku esan ohi da, hots, latinezko domines tecum-dikako jauna zurekin.\nZer edo zein da Marti? R. M. Azkuek martxoa ulertu zuen. Niri Harzkumeren ezizena bururatu zait. Antzeko Martin bat agertu zen nahastua sorginekin: "Besoa kraskatutako zurezko gurutzeak nabari dira bideetan. Sorginek egiten omen dute, beren martintxok horrela aginduta" (Relación de las maléficas de Cantabria). Badirudi Martin edo Matxin erabilia izan dela deabruaren pertsonifikazio gisa. Mogelen Peru Abarka-n ere: Matxin akerra makerrakoren aker adar okerra baino akerrik okerrik ez dut ikusi nik


Avanzadako irteera mantenduko da, Aldundiak eta Udalak atzera egin ondoren - Leioa - Hiruka.eus\nAvanzadako irteera mantenduko da, Aldundiak eta Udalak atzera egin ondoren\nAnder Zarraga 2021-03-26 14:11\nIban Rodriguez Leioako alkatea eta Imanol Pradales Azpiegitura diputatua.\nBizkaiko Foru Aldundiak eta Leioako Udalak herritarren aldarrikapenak entzun eta polemika piztu zuen Avanzadako irteera mantenduko dute. Hasierako proiektuaren berrikuspena egin ondoren, Udondon biribilgune bat egin eta segurtasuna eta arintasun bermatzeko helburua mantenduko dela azpimarratu dute arduradunek.\nOtsailean aurkeztu zuten Avanzada berrantolatzeko lanen bigarren fasean, tunelaren ondoren dagoen lehen irteera ezabatzeko egitasmoa azaldu zuten Bizkaiko Foru Aldundiak eta Leioako Udalak. Erabaki horrek herritarren haserrea piztu zuen, eta, ordutik, hainbat mobilizazio egin dituzte leioaztarrei eragingo dizkieten kalteak ikusarazteko.\nGaur, martxoaren 26an, Iban Rodriguez Leioako alkateak eta Imanol Pradales Azpiegitura diputatuak prentsaurrekoa eman dute proiektuaren berregituraketaren berri emateko. Azaldu dute segurtasuna bermatzeko premiazko helburua mantenduko dutela, Bilborako noranzkoan Avanzadako irteerak eta sartzeak hobetuz. Hala ere, hasierako egitasmoa aldatu, eta tunelaren ondoren dagoen irteera mantenduko dutela jakinarazi dute.\nAlkateak azpimarratu du erabaki horregaz "onurak mantentzen dituztela", eta auzoetako biztanleei kaltea ahalik eta gehien murriztuko dutela. Birmoldaketa hori, obrak geldiarazteko plataformagaz izan zuten batzarraren harira sortu dela jakinarazi du; udalerriko hegoaldeko bizilagunei eragingo zien eragozpenez jabetu ziren horretan. Hala, gaur aurkeztu duten berrikuspena proposatu zioten Aldundiari, bere bideragarritasun teknikoa aztertzeko.\nPradalesek azpimarratu du erabaki horregaz segurtasunaren helburua mantentzen dela, nahiz eta "hasierako proiektuagaz 10 bat izango genuen eta honegaz 8 bat izango dugun". Gaineratu du epeak mantentzen direla, eta Udondoko biribilgune berria maiatzean eraikitzen hastea aurreikusten dutela. Aldaketa horiekaz, aurrekontua 3.030.000 eurora igoko dela ere zehaztu du, "lur gehiago mugitu eta drainatzea ere sakonagoa izan beharko delako".\nEgitasmo berriak honako esku-hartzea aurreikusten du: Avanzadako irteera mantenduko da, Iparragirre etorbidean Udondoko lotura ezabatuko da, Udondoko lotunearen hegoaldean biribilgune bat egingo dute, eta Mendibidetik Avanzada ondoko bidera sartzea ezabatuko dute, besteak beste.\nLanak geldiarazteko plataformak eztabaida publikoa antolatu zuen martxoaren 23an, gai horren inguran aldeek beren usteak plazaratzeko. Udala bertara ez joatea arrazoitzeko, alkateak adierazi du alderdi politikoek bere eztabaidetarako espazio propioak dituztela, eta ez daudela prest "krispazioaren erdigunean egoteko". Gaineratu du plataformako kideakaz bai batu dela, beraien eskaerak entzuteko, eta alde guztien beharrei erantzuna ematen saiatzeko.\nBestalde, diputatuak azaldu du Leioa Martxan plataforma izan dela Aldundiari zuzenean aukera bat planteatu dion talde bakarra, eta argitu du oposizioaren aldetik ez dela "inolako proposamenik" egon.\nBarrios Conectados Leioa – STOP Obras ekimeneko Iker Gonzalez bozeramaileak adierazi du pozik daudela egitasmoaren aldaketagaz, beraiek eskatzen zuten bezala, irteera mantenduko delako. Nabarmendu du erabakia leioaztarren determinazioaren ondorioa izan dela, baina ohartarazi du hori ez dela "puntu eta amaiera bat".\nOrain, Avanzadaren lurperatzearen bidean ematen diren pausoak jarraituko dituzte, eta adierazi du ez dutela estaldura onartuko, "adabaki bat besterik ez" litzatekeelako. Momentuz, Bizkaiko Batzar Nagusietan eztabaidatzen dena jarraituko dute, eta argi utzi du: "Beharrezkoa bada berriro aterako gara kalera".\nAnder Zarraga 2021 mar 24 Leioa\nAvanzadako lanei buruzko mahai-inguruan ez zen horren aldeko alderdirik azaldu, beraz, aurka daudenek beraien argudioak plazaratu zituzten. Eztabai...\nAnder Zarraga 2021 ots 05 Leioa\nBilboko noranzkoan Avanzada errepidea berrantolatzeko lanak hasiko dituzte otsailaren 11n, alboko bidearen eta errepide nagusiaren arteko loturak a...


hodei guztien gainetik...: Auñamendi (2504m)\nIRTEERA: San Martingo Harriko lepoa (1760m).\nZAILTASUNA: Errexa+ (F+). Berez mendi errexa da baina elurrarekin azken malda arriskutsua izan daiteke, baita Arlaseko zeharkatzea ere. Kranpoiak eta pioleta beharrezkoak dira kasu honetan.\nDENBORA: Igoera 3:30 ordu. Denetara 7 ordu.\nNOLA IRITSI: Izabatik (Nafarroa) iparralderuntz doan errepidea hartu eta San Martingo Harriko leporaino igo. Bertan, aparkaleku txiki bat dago aldapa behera hasi baino lehen.\nMendi ezaguna da Auñamendi edo Anie. Mendebaldetik hasita Pirinioetan 2500 metroak gainditzen dituen lehenengo mendia da eta Euskal Herritik duen hurbiltasunagatik, euskaldun askoren jomuga izan ohi da. Bertara igotzen diren bideetako batzuk Euskal Herritik ateratzen dira, Belaguakoa edo San Martingo Harriko bidea kasu. Aspeko bailaratik, Lescun herriko Laberouat aterpetik, igotzen den bideak ere edertasun handia eskaintzen dio mendizaleari. Honela, edozein urtarotan dela ere, zaila izanen da mendi honetan bakarrik egotea.\nNiretzat ere, mendi garrantzitsua da Auñamendi,hau izan baitzen Pirinioetan igo nuen lehena. Eskarmentu ederra eman zidan eta mendia ez dela jolaserako argi utzi ere.\nMaiatzaren lehena dela eta, zubia izanik Zuberoan egon ginen egun batzuk pasatzen. Bertan, Kakueta eta Holtzarteko paraje izugarriak bisitatu ondotik Izabara pasa ginen, San Martingo Lepoaz gaindi. Asmoa bertan afaldu eta furgonetan lo egin ondoren, Auñamendira igotzen saiatzea zen. Gure esperientzia urria kontuan harturik, nahikoa kezka sortzen zigun egin nahi genuen ateraldiak. Gai izanen ote ginen, material nahikoa genuen... Izan ere, berriki hasiak ginen mendira joaten eta oraindik ez genuen inolako gailurrik egin, are gutxiago elurrarekin.\nHonelako pentsamendutan geundela, Izaban bertan Bilboko lagun batzuekin topo egin genuen eta haiek (gu bezala mendian esperientziarik gabeak) komentatu ziguten, egun horretan bertan Auñamendiko tontorra zapaldu zutela. Gainera, erran zigutenez, kranpoirik gabe igo omen ziren, eta azkeneko malda egoera onean topatu omen zuten. Hori entzuteak, nolabait animatu eghin gintuen eta azken maldaraino behintzat igiotzea erabaki genuen. Han egoera ikusita erabakiko genuen gailurra egiten saiatu edo ez. Elurra nahiko biguin egongo balitz igoko ginen, bertzela buelta.\nHala ba, afaldu eta furgonetan San Martingo leporaino inguratu ginen, biharamunean jadanik hasiera puntuan egoteko asmoz. Toki egokia bilatu eta lotara sartu ginen gorputza urduritasunez beterik.\n0h 00min: San Martingo Harriko lepoa (1760m).\nErnatu eta zerbait jan ondoren, gauzak prestu genituen. Zortziak eta hogei aldera, igoerari ekin genion, errepidea gurutzatu eta ekialderuntz. Han atzean, benetan zoragarri azaltzen zitzaigun Auñamendi. Zoragarri baina aldi berean erronka botaz. Gai izango ote ginen? Zirrara batek inguratzen zigun gorputza.\nPoliki-poliki eta kranpoirik jantzi gabe, lehenengo malda gainditu genuen errepidea atzean utziz. Elurra gogor zegoen baina errez aurreratzen zen kranpoirik gabe.\nAintzinean gero eta hurbilago Arlas mendia genuen, zeinaren eskuinaldetik zeharkalditxo bat egin behar genuen, irakurrita nuenez nahiko arriskutsua zena arrastorik egon ezean.\nZeharkaldira iritsi ginen baina arrastoa egina zegoen eta arazorik gabe gainditu genuen.\n0h 55min: Col de Balticoche.\nArlas mendia eta Pescamou lepoa atzean utzi ondoren zabalgune batera iritsi ginen. Bertan, espeleologoen aterpe bat omen dago, baina egun horretan elurrak tapatzen zuen osorik. Puntu honetatik aurrera Arres d'Anie zonalde karstikoan sartu ginen. Guk egia erran ez genuen zulo eta pitzadurarik ikusi elur zama ederra baitzegoen.\nMalda etzanean gora, erritmo onean segitu genuen elurraren baldintza onak lagun.\n2h 00min: Col des Anies.\nBidean zerbait jan eta edateko geldialditxo bat egin genuen eta segidan pasabide polit batetara ailegatu ginen. Hemendik Auñamendi hurbil ikusten zen. Pasabidea zeharkatu eta metro batzuk galdu genituen hegoaldeko maldaren bila.\nBehin hegoaldeko maldara iritsita, goraino igotzea erabaki genuen. Honaino etorrita! Eskiatzaile bati galdetu genion maldako elurraren egoerari buruz eta honek elurra jendea pasatuz "eskalonatua" zegoela erran zigun Horrela ba, kranpoiak jantzi gabe segitu genuen malda tentean gora. 40º arteko maldak daude Auñamendiko hegoaldeko maldan, beraz nahiko arriskutsua izan daiteke elur gogorra aurkituz gero. Guk zortea izan genuen eta nahiz eta gorakoan nahikoa gogorra egon, behera jaitsi orduko eguzkiak bere lana egin zuen eta elurra pixkat xamurtu zuen.\n3h 30min: Auñamendi (2504m).\nMalda gora berotu ederra hartu eta gero azkenean gure lehenengo gailurra zapaldu genuen. Hala ere, gailurraz ez genuen askorik gozatu. Izan ere, kranpoi pare bakarra genuen bientzat eta malda jaitsi beharrak kezka sortzen zigun. Goian ahal genuen bezala eta han zegoen eskiatzaile batek lagundurik (kranpoi zahar haiek destorniladorearekin erregulatzen ziren eta guk noski, ez genuen horrelakorik) bakoitzak kranpoi bana jarririk beheraka abiatu ginen.\nEta abiatu baginen abiatu, kranpoi zahar haiek gutxi iraun zuten gure zangoetan. Metro gutxi jaitsita haiek kendu beharrean aurkitu ginen erabat askatu zitzaizkigun eta. Honela ba, kranpoirik eta pioletik gabe, mantso-mantso jaitsi genuen malda. Erokeria galanta! Lasaitu ederra hartu genuen behera iritsi ginenean. Eskerrak eguzkiak elurra biguindu zuen! Jaitsi ondoren hasi ginen egindakoaz ohartzean eta igo izanaz gozatzen, baina...\n...komeriak ez ziren hor bukatu. Pixkat deskantsatzen ari ginela, izugarrizko abailan behe-lainoa sartzen hasi zen iparraldeko haranetan barrena. Beraz, oso laister eta gelditu gabe jaisten hasi ginen, oraindik bide dexentea genuen eta aintzinetik. Elurra baina ordurako oso biguin zegoen, eta lehentxeago mesedea izan zena kalbario bihurtu zen. Erraketak jarri genituen baina hala ere oso mantso aintzinatzen ginen.\nHala ba, Pescamou lepo inguruan behe-lainoak irentsi gintuen erabat. Bagenekien ez geundela autotik urrun baina lainoak sortzen zigun desorientzioak erabat urduritu gintuen. Elurreko arrastoei segika eta jadanik gure gibeletik inor ez zetorrela, leher eginda eta busti-busti eginda ailegatu ginen aparkalekura.\nGure lehenengo mendia izan zenak, abentura ederra biziarazi zigun, baita eskarmentu ona eman ere.\nHurren arte Auñamendi!\nEgilea: Estebe ordua: 01:54\nEtiketak: Auñamendi (2504m)


G7ren akordio historikoa sozietateen gaineko zerga globala sortzeko – Ekonomiaren KZ\nMunduko ekonomiarik garatuenak, G7an bilduta, akordio “historiko” batera iritsi ziren larunbat honetan Londresen, sistema fiskal globalaren erreformaren inguruan, Rishi Sunak Erresuma Batuko Ekonomia ministroak iragarri duenez.\nAkordioak multinazional teknologiko erraldoiei euren zerga ekarpena egitea eskatuko die, Sunak Twitterreko bere kontuan jarritako adierazpen batean azaldu duenez.\nG7ko ministroek -AEB, Erresuma Batua, Alemania, Frantzia, Kanada, Italia eta Japon- gutxieneko sozietateen % 15eko tasarekin konpromisoa hartzea adostu zuten.\nItuna G20ko Finantza ministroen (herrialde garatuak eta gorabidean daudenak) eta banku zentraletako gobernadoreen arteko bileran aztertuko dute, uztailean, Venezian.\n“Pozik nago gaur, urteetako eztabaiden ondoren, G7ko Finantza ministroek zerga-sistema globala erreformatzeko akordio historikoa lortu dutela iragartzeaz”, esan du Sunak taldeak Lancaster Houseko jauregian, Britainia Handiko hiriburuaren erdigunean, egindako bileraren amaieran.\nItuna “aro digital globalera” egokitzeko pentsatuta dago, eta, “Funtsezkoa dena, bidezkoa dela ziurtatzeko; horrela, konpainia zuzenek (erraldoi teknologikoek) zerga egokia leku egokian ordaintzen dute, eta hori sekulako prezioa da zergadun britainiarrarentzat”, gaineratu du Ekonomia ministroak.\n“Hemen lortutako akordioak dio gutxienez sozietateen tasaren % 15 lortu behar dela”, azpimarratu du ministroak, AEBetako administrazioak nahi zuen bezala, portzentaje altuago baten ( % 21) alde ez presionatzeko erabakia defendatu ostean.\n“Gutxienez hamar urtez hitz egin da horri buruz. Eta hemen, lehen aldiz, gaur, erreforma horiek nolakoak izan behar duten jakiteko printzipio ukigarrien akordio batera iritsi gara, eta hori aurrerapen handia da “, gaineratu du Sunak elkarteak, eta sistema” bidezkoa “dela gaineratu du.\n← EBren arabera, Europan fitosanitarioen erabilera zuzena da\nGasteizko Mercedesek arazoak ditu txip faltatik →\nSormen digitaleko eta ikus-entzunezko produkzioko proiektua\nKutxabankek Hipolito Suarez izendatu du kontseilari


Batxilergoko metodologia - Axular Lizeoa\nBatxilergoko xedea ikasleek osoko prestakuntza eta adimen nahiz giza heldutasuna bereganatzea da, geroan unibertsitate,goi-mailako lanbide hezkuntza edo lan-mundura sartzeko gauza izan daitezen, hala nola eguneroko bizitzarako prestakuntza aktiboa izan dezaten. Ebaluazioa jarraia, orokorra eta irakasgaien araberakoa izango da. Honako erreferente hauek izango ditu:\nEbaluazioaren helburuak eta irizpideak.\nEtorkizuneko ikasketetan ikasleak aurrera egiteko dituen aukerak.\nEbaluazioa hiruhilabetero izango da. Aipatutako boletinak honako hau jasoko du:\nIrakasgai bakoitzaren kalifikazioa.\nErrefortzu- edo laguntza-neurriak.\nBoletinetan jaso beharreko notak honoko hauek dira: Bikain, Oso Ongi, Ongi, Nahikoa, Gutxi, Oso Gutxi.\nAzken ebaluazioa Ikasturte amaieran izango da. Kurtsoko batezbesteko notak zenbakizkoak izango dira 1 eta 10 bitarteko eskalan.\nAzken ebaluazioa ikasturtearen amaieran (Maiatza/Ekaina) izaten denez gero, ikasleen promozioa ere une berean izango da. Area guztiak gainditu dutenentzat ekaineko ohiko deialdiaren ondoren eta gairen batean helburuak lortu ez dituzten ikasleentzat uztaileko ez-ohiko deialdiaren ondoren.\n1. mailatik 2.era:\n0, 1 edo 2 irakasgai gainditu gabe dituen ikasleak, promozionatuko du. 3 edo 3 irakasgai baino gehiagotan helburuak gainditu gabe izanez gero, l. maila osorik berriro egin behar du.\n2. maila amaitutakoan:\nIrakasgai guztiak gaindituz gero, batxiler-titulua eskuratuko du ikasleak. Irakasgai guztiak gainditu ez ba ditu, ikasleak beste urte bat igaro beharko du 2 mailan. Irakasgaitzat hartzen da, irakasgai BAT alegia, izen berbera duen gaia. Batxilergoa amaitu ahal izateko ikasturte-kopurua 4koa da. Maila berri batera igarotzeko irizpideak honako hauek dira: Etorkizunean ikasleak izango duen eskola-errendimendua. Ikaslearen beraren autokontzeptua. Ikaslearen sozializazioa eta ingurune sozialarekin duen harremana. Hiru irizpide horien azterketak ikasleak maila promozionatuko duen ala ez erabakitzen lagunduko digu.


kritiken hemeroteka » Isis and Pandora (elemental Mr. Watson)\nIsis and Pandora (elemental Mr. Watson) Mikel Asurmendi / Irunero, 2009-05\nLiburu guztiak desberdinak dira. Batzuk besteak baino desberdinagoak baina. Poesia liburu bat ekarri dugu oraingoan. Alea ez da beste poesia liburuen antzekoa. Alea izena du Beñat Sarasola poeta gazteak ekarri digun poesia aleak. Izenburu bera, berez da adierazgarria! Honatx alearekin jolastu ondoren jasoa.\nKaxa huts bat ekarri zigun Beñat Sarasola poetak orain bi urte. Eta orain kaxa huts hartan Alea ekarri digu. Literatura kaxa irekia dela pentsatu dut. Eta pentsatu dut, Mikel Laboaren ahotsa eta doinua lagun: “Atxaga, Beñat etorri duk zutaz galdezka”.\nSarasola etorri duk Bernardo! Kaxa huts bat ekarri zuen behiala, eta orain, bere zain geundela, aspaldi hartan hautsi zen Anphora mila ispilu pusketan barreiatuta ikusarazi digu —irakurrarazi digu— poeta berriak, hitzez eta hitzetan baieztatu eta konfirmatu ere bai. Konfirmatu diot, amodio eta erlijioa gauza bera baitira Pandora.\nLizardi, Rimbaud, Lauaxeta, Rilke, Mirande edota Etxahun, entzun eta oroitu, Anphora puskatu zen, eta gure ezbeharrak, ezinegonak eta zorigaitzak bere hartan jarraitzen dute. Alabaina, esperantzak bizirik jarraitzen du —gure artean?— gure baitan. Beñat Sarasola Pandora poetak, kaxa huts hura itxi eta Alea gorde zuen, edo alea osatzeko hitzak gorde zituen bederen.\nHitzak ez dira ondo endelegatzen ordea, den-denak ez dituk/n ondo ulertzen. Ez dira ondo lerrokatuak. Esaldiak nahasiak ditun/k, esaldiak ez datoz bat, ez datoz bat bestearen ondoren Bat dator (sic). Gainera, esaldi pusketak oraindik eta areago multiplikatu dira. Anphora Babel dorrea adina altua eta handia da.\nBaina, itxaron lasai ikasiko dugu lasai itxaron.\nKonparaziorako, John Wilkinson nor den ikasiko dugu: politikari, futbolari, industriari, musikari edo poeta den ikasi edota bereiziko dugu.\nBasotik atera ginen —atera gabe atera ginela esan nahi dut, zilegi bekit metaphora eni ere, hara!—, eta basamortua zeharkatzen segitzen dugu, eta hiria ez dugu antzeman oraindik ere, artean ezta basamortuaren —itsasoaren— zerumugari antzik eman ere. King Kong ez da oraindik iritsi ziutate honetara.\nEtiopian barrena bide egiteko piztu zitzaigun mentura desbentura bilakatu zaigu, bilakatu dugu. “Hara, egin ezazu negar hori da desio dizudan erretrasoa” erasiatu dit ene barne ahotsak, zure barne ahotsak, zure kaxako ahotsak, Beñat Sarasola Pandorak!\n“Loreak udaberri honetan ez dira loratuko. Berlin ekialdeko parke berde batean bezala, haurrei gezurrak kontatzeko bezala da, paretik kentzeko. Barkamena arazo izaten da beti, ezta Ainhoa? Birus informatiko batek nazioa utzi du hankaz gora, bere kolorea berdea dela, gorria dela, ez ei daude ziur. Izana letra etzanez idazten da, “gogoa” kakotx artean. Hizkuntza letra lodiz. Hizkuntza-joko batean murgilduta alferrikako neke ugari aurrezten dira. Haizeak lehortzen badu, “gure”(sic) Iparraldean itxaropena hankaz gora geratuko da, beste behin ere. Balentria handiek zentzurik zuten garaietan bezala, proletarioek beren izana galdu dute. Aldatu dira! Elurrak oro estaltzen du, ez du etorkizunean pentsatzen uzten. Atseden hartzeko garaia ailegatu dela pentsatzen baduzu, kosta egingo zaizu orain arrazoiak bilatzea. Norbaitek bakea aipatu du eta algaraka hasi naiz dorpeki. Bi mende aurreragoko kolorezko kutxa —kaxa?— batean dugu konfiantza, orekari batek bezala. Berak egin dezake saio, ez zaio gehiegi kostatzen.\n—Borroka da bide bakarra —esan du orekariak.\nEz du zehaztu borroka mota ez norabidea.\nTom badoa beste herrialde baten bila.\n—Ezin dut —esan du Tomek. Ez naiz pentsatzen duzuna asmatzeko gauza”.\nP.S: Congratululations for you Pandora, congratulations for me, congratulations para todos!